**بەشی کۆمەڵناسی، کۆلێژی ئاداب، زانکۆی سەلاحەددین- هەولێر**

**بابەت: کۆمەڵناسیی ئابووری**

**قۆناغ: سێیەم**

**مامۆستای بابەت: د. یوسف حسن حسین**

[**yousif.husen@su.edu.krd**](mailto:yousif.husen@su.edu.krd)

**پێشەکی:**

کۆمەڵناسیی ئابووری بابەتێکی نوێیە و وڵاتانی گەشەسەندوو گرنگیی تایبەت بەم زانستە دەدەن، بۆیەش ئەم زانستە لە گەشەسەندنی بەردەوامدایە. بابەتی سەرەکیی کۆمەڵناسیی ئابووری باسکردنی ڕۆڵی پەیوەندییە کۆمەڵایەتییەکان لە چۆنیەتی دابینکردنی ژیانێکی ئاسودە و خۆشگوزەران بۆ ئەندامانی کۆمەڵگایە.

کۆمەڵناسی توێژینەوە لەسەر دیاردە کۆمەڵایەتییەکان دەکات، زانستی ئابووریش توێژینەوە لەسەر دیاردە ئابوورییەکان دەکات، ئەمەش زانا و پسپۆڕەکانی هاندا بۆ دامەزراندنی زانستێکی نوێ، کە ئەویش کۆمەڵناسیی ئابوورییە(Economic Sociology) بۆ ئەوەی لە یەک کاتدا توێژینەوە لەسەر دیاردە کۆمەڵایەتی و ئابوورییەکان بکات.

لاوازیی زانایانی کۆمەڵناسی لە زانینی بنەما ئابووری و مادییەکانی زۆرێکی دیاردە و گۆڕانکارییە کۆمەڵایەتییەکانی وەک کێبرکێ و هاوکاری، ململانێ و گۆنجان، بێکاری، هەژاری، تاوان، خۆکوشتن، تەڵاق و کەتنی مێرمنداڵان، هەروەها شکستهێنانی زۆرێکی زانایانی ئابووری لە زانینی ئەو هۆکار و پاڵنەرە کۆمەڵایەتییانەی لە پشت دیاردەکانی ڕەفتاری ئابوورییەوەن، وەک گەشەسەندن، پیشەسازیبوون، هەڵئاوسان، بێکاری، مانگرتنە کرێکاران، بەکاربردنی ڕواڵەتی، قۆرخکاری و ڕەفتارەکانی بازاڕ، ئەوانە بوونە هۆکاری سەرهەڵدانی کۆمەڵناسیی ئابووری بۆ توێژینەوەی لە بنەما و ڕێساکانی ڕەفتاری کۆمەڵایەتی و ئابووری(حسن، ٢٠١٥: ٢٢-٢٣). کۆمەڵناسیی ئابووری بەشێوازی کۆمەڵناسی توێژینەوە لەسەر دامودەزگا و دیاردە ئابوورییەکان دەکات.

بەرژەوەندییەکانی ماددی و مەعنەوییەکان کاریگەریی ڕاستەوخۆ لەسەر ڕەفتاری تاک هەیە. بەهۆی بەرژەوەندیی تایبەتەوە بەشێک لە تاکەکان شاڕەزای واقیعی کۆمەڵگا نین، بەشێکیتریش شاڕەزای واقیعی کۆمەڵایەتی و شێوازی ژیانی ڕۆژانەی خۆیان و دەورووبەریان دەبن. هەرچەند مرۆڤ لەژێر کاریگەریی بەرژەوەندیی تایبەتییدایە، بەڵام بەرژەوەندییەکان و هەموو کرداری مرۆڤایەتی لە ڕێگەی کولتووری کۆمەڵگاوە ئاڕاستە دەکرێن.

لە زانستی ئابووریدا گرنگی بە خواست و خستنەڕوو و بازاڕ و سوود و قازانج و پەیوەندیی ئابوورییەکان دەدرێت، بۆیەش چەمکی کۆمەڵناسیی بەرژەوەندی(سوود و قازانج) لە کۆتاییەکانی سەدەی(١٩) و سەرتاکانی سەدەی(٢٠) لە نووسینەکانی (ڤێبەر و زیمل)دا گەشەیکرد و لە چواچێوەی زەمینەی کۆمەڵایەتی و لە ڕێگەی پەیوەندیی کۆمەڵایەتی ئەم بابەتە شیکراوە.

**بەشی یەکەم: تیۆرە کلاسیکیەکانی کۆمەڵناسیی ئابووری**

**دەستپێک:**

نەریتێکی دەوڵەمەند و بەهادار لە زەمینەی کۆمەڵناسیی ئابووریدا هەیە کە لە سەدەی(٢٠)ەوە سەریهەڵداوە و تا ئیمڕۆ بەردەوامە. کۆمەڵناسیی ئابووری لەکاتی سەریهەڵدانی تا ئێستاکە دووجار بە باشترین شێواز پێشکەوتووە: یەکەم، لە ساڵانی(١٨٩٠- ١٩٢٠) لە ڕێگەی دامەزرێنەرانی کۆمەڵناسی (ئەوانەی کە زەمینەی ئابوورییان هەبوو لەو مەجاڵەدا نووسراویان هەبووە)، دووەمیش لە سەرەتاکانی ساڵی(١٩٨٠) تا ئیمڕۆ لە گەشەسەندنی بەردەمدا بووە(سوئدبرگ، ١٣٩٨: ١٩). بەڵام مەسافەی نێوان قۆناغەکانی یەکەم و دووەم کە نزیکەی (٥٠) ساڵە، لەم ماوەیەدا توێژینەوەیەکی زۆر کەم دەربارەی کۆمەڵناسیی ئابووری پێشکەشکراوە.

**یەکەم: چەمکی کۆمەڵناسیی ئابووری (Economic Sociology)**

**کۆمەڵناسیی ئابووری** ئەو زانستەیە کە توێژینەوە دەربارەی کاریگەریی هۆکارە کۆمەڵایەتییەکان لەسەر دیاردەکانی ئابووری دەکات، هەروەها شێوازی کۆمەڵناسی بۆ شیکردنەوەی دیاردەی ئابووری بەکاردێنێ. **جیاوازیی کۆمەڵناسیی ئابووری لەگەڵ زانستی ئابووری لەوەدایە:** کۆمەڵناسیی ئابووری گرنگی بە ڕۆڵی پەیوەندییەکان و دەزگا کۆمەڵایەتییەکان لەسەر دیاردەی ئابووری دەدات(سوئدبرگ، ١٣٩٨ : ٩-١١). بەڵام زانستی ئابووری گرنگی بە لایەنی ماددی و سود و قازانج و بەرژەوەندی دەدات.

**پێناسەی (هانز کیرس و سی ڕایت میلز) بۆ کۆمەڵناسیی ئابووری:** ئەو زانستەیە کە لە پەیوەندیی نێوان دامەزراوە ئابوورییەکان و دامەزراوە بنیادییەکانی کۆمەڵگا وەک دامەزراوە ئایینی و دامەزراوە سەربازی و دامەزراوەکانی خێزان و دامەزراوە سیاسییەکان دەکۆڵێتەوە (حسن، ٢٠١٥: ٢٥).

**دووەم: بیرمەندانی کۆمەڵناسیی ئابووری کلاسیک**

لە سەرەتای سەریهەڵدانیەوە وشەی کۆمەڵناسی ئابووری لە نووسراوەکانی (ئەلکسی دوو توکویل، کارل مارکس، ڤێبەر و ئەمیل دۆرکهایم) لە ساڵانی(١٨٩٠-١٩٢٠) بەرکارهاتوون(سوئدبرگ، ١٣٩٨: ٢٥).

1. **ئەلکسی دوو توکویل (١٨٠٥-١٨٥٩)**

(ئەلکسی دوو توکویل) یەکەمین بیرمەندی کۆمەڵناسیی ئابوورییە. گرنگترین توێژینەوەکانی بریتییە لە: **"دیمۆکراسی لە ئەمریکا"(**١٨٤٠- ١٨٣٥)"، **شۆڕش فەرەنسی و رژیمی پێشوو"(**١٨٥٦) و"**بیڕەوەرییەکانی هەژاری**". بابەتی "دیموکراسی لە ئەمریکا" لە کۆمەڵناسیی ئابووری بەهۆی شیکردنەوەی دەربارەی کولتووری ئابووریی ئەمریکا لە سەرەتاکانی سەدەی (١٩) و بەراوردکردنی کۆمەڵگای ئەریستۆکرات لەگەڵ دیموکرات لە ڕەهەندی سیاسی و ئابووری ناوبانگی پەیدا کردووە، ئەلکسی پێیوایە کاتێک مرۆڤ خزمەت بەخۆی دەکات، بەواتای خزمەتکردنی مرۆڤایەتییە، بۆیەش بەرژەوەندیی تاک لەوەدایە کە کارەکانی بە باشترین شێواز ئەنجام بدات. ئەو باسی "بەرژەوەندیی تاک"، "بەرژەوەندیی گشتی" و "بەرژەوەندیی ماددی" دەکات(سوئدبرگ، ریچارد، ١٣٩٨: ٢٦).

بە بۆچوونی ئەلکسی: خێزان بنەمای سەرەکیی کۆمەڵگای ئەریستۆکراتە، بەڵام بنەمای سەرەکیی کۆمەڵگای دیموکرات، تاک و بەرژەوەندییەکانی تاکەکەسییە. هەروەها بە بۆچوونی ئەلکسی ڕۆڵی دامودەزگاکان لە گەشەسەندنی کۆمەڵگا، بەها و گرنگی تایبەت بە خۆی هەیە. لە کۆمەڵگای دیموکراتیکدا، رێکخراوەکان پردی پەیوەندی لەنێوان ئەندامانی کۆمەڵگا و دەوڵەتە.

ئەلکسی پێیوایە: بەشداریکردنی ئەمریکییەکان لە ڕێکخراوەکانی خۆبەخش، هۆکاری بەدەستهێنانی ئەزموون و مەعریفەی سودبەخشە، هەروەها دینامیکیبوونی کولتووری ئابووری یەکێکە لە تایبەتمەندییەکانی کۆمەڵگای ئەمریکی(سوئدبرگ، ١٣٩٨: ٢٦-٢٧).

**(ئەلکسی دوو توکویل) لە کتێبی "دیموکراسی لە ئەمریکا" باسی گەشتکردنی خۆی لەسەر رووباری (ئوهایۆ)** دەکات و دەلێ: لەلای چەپی رووبارەکە دانیشتوانەکەی گڕوپێک لە کوێلەکانن کە لە دەشتایی نیمچە بیابانیدا دەژین، ئەمانە کۆمەڵگایەکی نوستوون کە مرۆڤەکانیان بێ ئامانجن و تەسلیمی ژینگەی سروشتی دەوروبەریان بوونە. لە بەرامبەردا لەلای راستی رووبارەکەدا قەرەبالغی و چالاکیی زۆر دەبینرێت کە هێمای پیشەسازیبوونە؛ زەوییەکانیان پڕن لە بەرهەمی پیشەسازی و کۆمەڵگایەکی گەشەسەندوون، کرێکاران چالاکن و مرۆڤەکانیش دەوڵەمەند و خۆشگوزەرانن و لە ژیانیان ڕازین. کەواتە لەلای چەپی رووباری(ئۆهایۆ) بە فیکرەی کوێلەتی کار دەکەن، بەڵام لەلای راستی رووبارەکە، کار و پێشکەوتن و خۆشگوزەرانی پێکەوە گەشەدەکات. کەواتە لەلایکی رووبارەکە کرێکار دەچەوسێنرێن، لەلایەکیتریش ڕێز و شکۆمەندی هەیە(سوئدبرگ، ریچارد، ١٣٩٨: ٢٨-٢٩).

1. **کارل مارکس (١٨١٨-١٨٨٣)**

کارل مارکس بە گرنگترین زاناکانی کۆمەڵناسیی ئابووریی ئەڵمانی دادەنرێت، کە زۆری بەخشییە گەشەپێدانی کۆمەڵناسیی ئابووری و کردی بە زانستێک کە شێواز و میتۆد و ئامانجەکەی ڕوون بێت. مارکس لە نووسینەکانیدا داوای گۆڕینی پەیوەندییەکانی بەرهەمهێنان، پەیوەندییەکانی موڵکایەتی، کۆتاییهێنان بە چەوسانەوە، قۆرغکاری، هەژاری و بێبەشبوونە دەکات کە چێنی کرێکاران بە دەستییەوە دەناڵێنێت(حسن، ٢٠١٥: ٧٤).

گرنگترین هزری کۆمەڵایەتی و ئابووری کە مارکس بە کۆمەڵناسیی ئابووری بەخشیوە بریتییە لە:

**ا. پەیوەندی نێوان ژێرخان و سەرخانی کۆمەڵگا:**

مارکس گرنگی بە لایەنی ماددیی پێشکەوتنی کۆمەڵگا و گۆڕینی هزر، بەها، پێوەر و دابونەریت دەدات(Max and Engels, 1978: 13). هۆکاری ماددی لە چۆنیەتی بەرهەمهێنانی سەرچاوەکانی سروشتی و توانایی مرۆڤ لە بەگەڕخستنیان بۆ بەرژەوەندی و خۆشگوزەرانیی ئابووری و کۆمەڵایەتیی ئەندامانی کۆمەڵگا بەرجەستە دەبێت.

**مارکس بڕوای وایە ژێرخانی ماددیی** کۆمەڵگا، واتە دەرامەتە سروشتی و مرۆیی و سەرچاوەکانی بژێوی و ئامرازەکانی بەگەڕخستنی پێدراوەکانی سروشت، ماهیەتی سەرخانی کۆمەڵگا دیاری دەکات، واتە هزر و ئایدیۆلۆژیا و فەلسەفە و ئایین و بەهاکانی کۆمەڵگا دیاری دەکات. ئەگەر ژێرخانی ماددی بە هۆکارێک یان دووان گۆڕا، ئەوا ئەو گۆڕانە ڕەنگدانەوە و کاریگەریی لەسەر سەرخانی کۆمەڵگا دەبێت، بە دواییدا بنیادی کۆمەڵایەتی لە شێوازێکەوە بۆ یەکێکیتر دەگۆڕێت(Marx, 1967: 39-43).

**ب. تیۆری مارکس لەسەر نامۆبوون و ململانێی کۆمەڵایەتی:**

نامۆبوون بە تێگەشتنی مارکس، ئەو دیاردە کۆمەڵایەتییەیە کە مرۆڤ هەست بە نامۆبوون و دووربوونی خۆی دەکات، لەو شتەی بەرهەمهێناوە و خزمەتی کردووە و لە پێناویدا قوربانی داوە، کرێکار هەست بەبوونی ئەو ڕێگرە دەرونی و کۆمەڵایەتییە دەکات کە لێی جیای دەکاتەوە، هەروەها هەست بە نامۆبوونی خۆی دەکات لە بەرامبەر بەو کاڵایەی بەرهەمی دەهێنێت و هەوڵی بۆ داوە و پێوەی ماندوو بووە، چونکە بۆ ئەو نییە و بۆ ئەو خاوەنکارەی دەگەڕێتەوە کە خاوەنی ئامرازەکانی بەرهەمهێنانە. بۆیەش کرێکار هەست بەوە دەکات کە خاوەنی خۆی و هەوڵەکانی نییە، هەوڵەکانی لە بازاڕی کار لە بەرامبەر بە کرێیەکی کەمدا کڕین و فرۆشتنی پێوە دەکرێت(Marx, 1968: 68).

**٣.ئەمیل دۆرکهایم (١٨٥٨- ١٩١٧)**

ئەمیل دۆرکهایم لە گرنگترین و ناودارترین زانای کۆمەڵناسیی ئابووریی فڕەنسییە کە لەروانگەی تیۆری زانستییەوە خزمەتی کۆمەڵناسیی ئابووری کردووە. دۆرکهایم پێیوایە دامەزراوە کۆمەڵایەتییەکان کاتی گۆڕانی لە شێوازێکەوە بۆ شێوازێکیتر دەکەوێتە ژێر کاریگەریی دیاردە ئابوورییەکان. بۆیەش پێویستە سروشتی ئەو هێزو گۆڕانکاریی ئابووری بیناسن تاوەکو لە واقیعی دامەزراوە کۆمەڵایەتییەکان تێبگەین.

دۆرکهایم لە ڕێگەی شرۆڤەکردنی چالاکی ئابووری، لێکۆڵینەوە لەسەر دامەزراوە کۆمەڵایەتییەکان دەکات کە بە خاڵی سەرەتای تێگەیشتنی ژیانی کۆمەڵایەتی دایدەنێت. بۆ تێگەیشتن لە بنەماکانی ژیانی ئابووری، پێویستە لەسەرمان جەخت لەسەر ئەو پێوەرە کۆمەڵایەتییانە بکەینەوە کە کۆمەڵگا پەیڕەوی دەکات.ئەو کات چالاکیی ئابووری دەبێتە چالاکییەکی کۆمەڵایەتی و دامەزراوەکانی پەیوەندیداری دەبنە بابەتێک کە پسپۆڕە کۆمەڵایەتییەکان توێژینەوە و شرۆڤەی دەکەن. بە بۆچوونی دۆرکهایم، کۆمەڵگا لە کۆمەڵگایەکی میکانیکییەوە (Michanical Societies) بەرەو کۆمەڵگایەکی ئورگانیکی (Organic Societies) دەگۆڕێت. دۆرکهایم لە پۆلێنکردنی کۆمەڵگاکاندا پشت بە هۆکاری دابەشکردنی کار و پسپۆڕیبوون دەبەستێت، کۆمەڵگای میکانیکی ئەو کۆمەڵگا ساکارەیە کە پشت بە سیستمی پسپۆڕی نابەستێت، لە کاتێکدا کۆمەڵگای ئورگانیکی ئەو کۆمەڵگا ئاڵۆز و فرەلایەنەیە کە پشت بە سیستمێکی وردی دابەشبوونی کار دەبەستێت(حسن، ٢٠١٥: ٧٨-٨٢).

**٤.ماکس ڤێبەر (١٨٦٤-١٩٢٠)**

ماکس ڤێبەر لەنێوان کۆمەڵناسانی ئابووریدا پێگەی تایبەتیی خۆی هەیە. ڤێبەر بۆ گەشەپێدانی کۆمەڵناسیی ئابووری هەوڵداوە. ڤێبەر توێژینەوە لەسەر ئەو بابەتانە دەکرد کە ناوەڕۆکی ئابووری و کۆمەڵایەتیی گرنگیان هەبوو(سوئدبرگ، ١٣٩٨: ٣٣).

**پێناسەی ماکس ڤێبەر بۆ کۆمەڵناسیی ئابووری:** ئەو زانستەیە توێژینەوە لە ڕەگ و پاشخانە کۆمەڵایەتییەکانی دیاردە ئابوورییەکان دەکات، لە دەرئەنجام و ڕەنگدانەوەی دیاردە ئابوورییەکان لەسەر کۆمەڵگا و بنیادی کۆمەڵایەتی دەکۆڵێتەوە(حسن، ٢٠١٥: ٢٥). هەروەها ڤێبەر پێیوایە کۆمەڵناسیی ئابووری لە ڕەگوڕیشەی دیاردە ئابوورییەکان دەکۆڵێتەوە.

**بەشی دووەم: تێروانینی کۆمەڵناسییانە بۆ بنیادی ئابووریی هەرێمی کوردستان**

**دەستپێک:**

نایەکسانی و بەرتەسکبوونی دادپەروەریی کۆمەڵایەتی و **چەوسانەوەی ماددی و مەعنەویی** وڵاتانی گەشەنەکردوو لەلایەن وڵاتانی پێشکەوتووی پیشەسازی، هۆکاربوون تاکو لەساڵی(١٩٧٠) بیرمەندانی ئەنترۆپۆلۆژیا بۆ چارەسەرکردنی کێشە و گرفتەکانی کۆمەڵگای گەشەنەکردوو باسی ڕۆڵ و پێگەی کولتوور لە پرۆسەی گەشەپێدان بکەن؛ بەبۆچوونی ئەوان، گەشەپێدانی توخمەکانی کولتوور لە ئاستی ناوخۆیی، کلیلی چارەسەریی هەموو کێشەکانی کۆمەڵگایە. هەرچەندە زانا و بیرمەند و لایەنگرانی گەشەسەندنی کولتووری، ڕۆڵ و کاریگەریی گەشەسەندنی ئابووری و سیاسی ڕەتناکەن، بەڵام گەشەپێدان و نوێبوونەوەی توخمی کولتووری بە بنەمای هەموو پڕۆسەی پێشکەوتنەکانی کۆمەڵایەتی شرۆڤە دەکەن.

**پەیوەندیی تەواوکاری لەنێوان گەشەسەندنی ماددی و پێشکەوتنی تەکنۆلۆژیا و گەشەسەندنی ئابووری و کولتووریدا هەن**. گەشەسەندنی کولتووری بەواتای گۆڕانکاری لە بەهاکان و ئامادەکردنی ژینگەی گونجاوە بۆ گەشەسەندنی ئابوورییە. ئابووری بەشێکە لە کولتوور، لەئەنجامی گەشەسەندنی کولتووری لە بواری ئایینی، کۆمەڵایەتی و سیاسی، لایەنی ئابووریی کولتووریش گەشەسەندوو دەبێت. لەواقیعدا گەشەسەندنی کولتووری بنەمای گەشەکردنی ڕەهەندی ئابووریی کۆمەڵگایە(راد، ١٣٨٨: ٧٠).

**گه‌يشتن به‌ ژيانێكى خۆشگوزه‌ران و شايسته‌ و گه‌شه‌ى ئابوورى،** ئاوات و هيواى هه‌موو ئه‌ندامانى كۆمه‌ڵگايه‌، ئه‌و كۆمه‌ڵگايه‌ سه‌ركه‌تووه‌ كه‌ ئه‌ندامانى له چالاکیی كۆمه‌ڵايه‌تیدا به‌شدارن، **گه‌شه‌سه‌ندنى ئابوورى** به‌واتاى سوودمه‌ندبوونى زۆرينه‌ى تاكه‌كان له‌ ئيمكانيات و خۆشگوزه‌رانى و خوێندن و ته‌ندروستی و هەروەها بەرزبوونەوەی ئاستی هوشياريى مرۆڤه‌كانه‌، به‌شداريكردن له‌ پرۆسه‌ى گه‌شه‌سه‌ندن ده‌بێته‌ هۆى گه‌شه‌کردنی يه‌كسانيى كۆمه‌ڵايه‌تى و به‌شداريى تاكه‌كان له‌ ئيمكانياتى كۆمه‌ڵگا بەشێوازێکی یەکسان و دادپەروەرانە‌(سن، ١٣٩١: ١٣).

**كولتوور و بنيادى ئابووريى كۆمه‌ڵگا بەیەکەوە گرێدراون**، ژينگه‌ى سروشتى‌ ده‌رفه‌تى چالاكيى ئابووریى وه‌ك: ڕاوەماسى، كشتوكاڵ، ئاژه‌ڵدارى و پيشه‌سازى بۆ ئه‌ندامانى كۆمه‌ڵگا ده‌ره‌خسێنێت، به‌پێى چالاكییە ئابوورییەکان گۆڕانكارى له‌ ڕه‌گه‌زه‌كانى كولتووریدا ڕوودەدەن، هەروەها به‌پێى ئاستى پيشه‌سازیبوون گۆڕانكارييه‌كان ئاڵۆز ده‌بن، **‌له‌هه‌ندێك شوێندا دابونه‌ريت و به‌ها و داموده‌زگاكانى كۆمه‌ڵگا هانده‌رى پڕۆسه‌ى گه‌شه‌سه‌ندنن،** به‌ڵام به‌شێك له‌ كۆمه‌ڵگاكان پارێزکار و و کۆنپارێزن ودژايه‌تى پڕۆسه‌ى گه‌شه‌سه‌ندن ده‌كه‌ن(هيگينز و ساويه‌، ١٣٨٨: ٥١-٥٢).

بەبۆچوونی **كليفورد گيرتز** هه‌موو بنيادى ئابووريى كۆمه‌ڵگا پێويستى به‌ گۆڕين نييه‌، گرنگە بزانرێت كام ڕه‌گه‌ز پێويستى به‌ گۆڕينه‌وه‌ هه‌يه‌ و گۆڕانكاریی تێدا به‌چى شێوازێك گونجاون‌(Geertz, 1963: 56). **هه‌رچه‌نده‌ به‌شێك له‌ بيرمه‌ندانى ئابووريناس، گه‌شه‌ى ئابوورى به‌** ته‌نيا هۆكارى گه‌شه‌سه‌ندنى كۆمه‌ڵگا ده‌زانن، به‌ڵام ئه‌م بيرۆكه‌يه‌ لاوازە‌ و تا‌ك ڕه‌هه‌ندیی پڕۆسەی گەشەسەندن ناتەواوە‌، چونكه‌ گه‌شه‌سه‌ندن پڕۆسه‌يه‌كى فره‌ڕه‌هه‌ند و هه‌مه‌لايه‌نی کۆمەڵایەتییە‌(پهلوان، ١٣٧١: ١٢٩-١٣٠).

**کەموکورتی و میتۆدی نازانستی لە بەکارهێنان و به‌ڕێوه‌بردنى سەرچاوەکانی‌ سروشتی،** يه‌كێك‌ له‌ هۆكاری سەرەکیی دواکەوتوویی كۆمه‌ڵگايه.‌‌ هه‌نگاونان به‌ره‌و پڕۆسه‌ى گه‌شه‌پێدانی به‌رده‌وامیى بنیادەکانی كۆمه‌ڵگا، بەواتای گۆڕينه‌وه‌ى هه‌موو ڕەگەزەکانی بنيادی ئابووريى كۆمه‌ڵگا نييه‌، گرنگه‌ به‌شێوازى زانستى ده‌ستنيشانى توخمى لاوازى بنيادى ئابوورى بكرێت، ئینجا ئيش له‌سه‌ر چاکسازی و نوێبووەنەوە و لابردنی توخمە لاوازەکان بكرێت و به‌بێ ئه‌وه‌ى ‌هه‌موو بنيادى ئابووریی كۆمه‌ڵگا بگۆڕدرێت. له‌م ته‌وه‌ره‌دا باسى ئابووريى هه‌رێمى كوردستان ده‌كرێت، ئه‌ركى ڕه‌گه‌زه‌كانى بنيادى ئابوورى لە پڕۆسه‌ى گه‌شه‌سه‌ندنى هەرێمی کوردستان شيده‌كرێته‌وه‌ كه‌ بريتين له‌:

**يه‌كه‌م: كشتوكاڵ و سامانی ئاژەڵی**

گەشەپێدانی پێداویستییەکانی کشتوکاڵی بەواتای خۆبژێوی و سەربەخۆیی ناوخۆییە، ئاسایشی خۆراک بنەمای ژیانی کۆمەڵایەتییە(آل حسونی، ٢٠١٦: ٣٩). بەردەوامبوونی ژیانی نەتەوەیەک، وابەستەی ڕۆڵ و گەشەی بواری کشتوکاڵییە، چونکە دابینکردنی پێداویستییە سەرەتاییەکان وەک خوراک، جلوبەرگ و بوارەکانیتری ژیان، پەیوەندیی ڕاستەوخۆی بە کشتوکاڵەوە هەیە. مەترسیدارترین کۆمەڵگا ئەوەیە کە توانای دابینکردنی پێداویستییە سەرەتاییەکانی ئەندامانی نەبێت. گوشار و دۆرپێچی ئابووری و سیاسی، کاریگەریی لەسەر ئەو نەتەوانە هەیە کە توانای دابینکردنی پێداویستیی سەرەکیی خۆیان نەبێت و وابەستەی وڵاتانی دیکەیە، بۆیەش کشتوکاڵ یەکێک لە بنەماکانی ئاسایشی نەتەوەیی میللەتانە. بوونی پێگەی تایبەتیی کشتوکاڵ لە پلانی حکومەت، بەواتای بەجێگەیاندنی یەکێک لە مەرجەکانی گەشەسەندنە.(خاتمی، ١٣٧٩: ١٥٨-١٥٩).

**جولین هاینس ئیستیوارد (Julian Hynes Steward) پێیوایە**: لەسەرەتاوە مرۆڤەکان لە کۆمەڵگای بچوکدا دەژیان، بۆ زیندوو مانەوەیان سەرچاوە سروشتییەکان پێویستبوون، بەتایبەتیش ئەوانەی بۆ ژیانکردن بەکاردێن وەک(ڕاوکردنی گیانلەبەرانی کێوی، گژوگیای خۆراکی و ئاو)؛ تەکنۆلۆژیا(بەتایبەتیش ئەو ئامێرانەی بۆ دۆزینەوەی خۆراک بەکاردێن)؛ ڕەفتار(ئەو ڕەفتارانەی کە لە پەیوەندیی کۆمەڵایەتیدا بەکاردێن)، ئەمانە لەگرنگترین پێداویستییە سەرەکییەکانی ژیانی مرۆڤایەتین. ئەم پڕۆسەیە هۆکاری دروستبوونی کۆمەڵگای گەورە و ئالۆزە، لە ئەنجامی پڕۆسەی مێژوویی، ئامێرەکان بەپێی پێداویستییەکانی مرۆڤ گەشەیان کردووە و وەک هۆکاری سەرهەڵدانی شۆڕشی پیشەسازی و گەشەسەندنی کولتووری، گۆڕانکاری تیایدا دروستبووە(گوردن، ١٣٩٣: ٣٨؛ ٣٧٦).

**لە سەدەی(٢١) ئاسایشی وڵاتان بەشێوازێکی گشتگیر پەیوەندیی بە ئاسایشی سەرچاوە سروشتییەکانەوە هەیە**؛ ئابووریی کۆمەڵگای مۆدێرن وابەستەی دەستگەیشتن بە سەرچاوەی وزە، ماددەکانزاییەکان، ئاو و زەویی بەپیتی کشتوکاڵییە. کەواتە سەرچاوە سروشتییەکان ئاکامی ئاسایشییان هەیە. بەپێی مەزەندەی بەرنامەی جیهانیی خۆراک، نزیکەی ملیارێک کەس لەجیهاندا لە خۆراکی پێویست بێبەشن، ئەمەش نیشانەی ئەوەیە کە بابەتی زەوی و خۆراک زۆر ئاڵۆز بووە و ئەوانەی دەستیان بە تەکنۆلۆژیا دەگات، باشتر لە زەوی سوودمەند دەبن و خۆراکی پێویست بۆ دانێشتوانیان دابیندەکەن. بۆیەش پەیوەندیی ڕاستەوخۆ لەنێوان سەقامگیری و خۆراکدا هەیە (لفورکی، ٢٠١٧: ١٠-٣٦).

گرنگیدان بە کەرتی کشتوکاڵ لە پڕۆسەی گەشەسەندنی هەر کۆمەڵگایەکدا پێگەی تایبەتیی خۆی هەیە. بەکارهێنانی تەکنۆلۆژیای پێشەسازی لە بەرهەمهێنان و دابینکردنی پێداویستییەکانی ئەندامانی کۆمەڵگا، هۆکاری خۆبژێوی و بەرزبوونەوەی ئاستی خۆشگوزەرانیی کۆمەڵایەتییە. کەواتە گەشەسەندنی شۆڕشی سەوز لە بواری کشتوکاڵییدا، ژینگەیەکی گونجاو بۆ گەشەسەندنی کۆمەڵگا ئامادە دەکات(گیلیس و دیگران، ١٣٨٨: ٦٠٥-٦٠٦).

بەرهەمهێنانی کشتوکاڵی لە هەرێمی کوردستان باگراوندی مێژوویی دێرین و دەوڵەمەندی هەیە. ئاژەڵداریش بەهەمان شێوەی کشتوکاڵی لەم ناوچەیەدا خاوەن مێژوویەکی دێرینە. هەرچەندە ئاسایشی کولتووری- کۆمەڵایەتی، وابەستەی بەرقەراربوونی ئاسایشی خۆراکی و سروشتییە، بەڵام ئێستا بەرهەمی کشتوکاڵی و سامانی ئاژەڵیی هەرێمی کوردستان، توانای دابینکردنی پێداویستییەکانی ناوخۆیی کۆمەڵگایان نییە. ئەمەش هۆکارەکەی کۆمەڵێک ئاستەنگی ناوخۆیی و دەرەکییە.

پەراوێزخستن و وێرانکاری لە بنیادی کشتوکاڵی و سامانی ئاژەڵیی ناوخۆیی، لەژێر ناوی گەشەپێدانی کەرتی تایبەت و بازرگانی و گرنگیدان بە هاوردەکردنی بەروبوومی خۆڕاکی و ئاژەڵی لە وڵاتانی دەورووبەڕ، هۆکاری وێرانبوونی ژێرخانی ئابووریی کۆمەڵگای کوردییە. ئەوەی تێبینیکراوە، بازرگان و کاربەدەستانی ئەم کۆمەڵگایە بەشێوازی هەڕەمەکی و بەپێی بەرژەوەندیی خۆیان هەڵساون بە داگێرکردنی زەوی و خاکی کشتوکاڵی بۆ دروستکردنی پڕۆژەکانی نیشتەجێبوون، زیاد لەوەی کە کێشەی نیشتەجێبوون چارەسەر نەکراون، بەشێکی زۆری زەویی بەپیتی ئەم شارە لەژێر کۆنترۆڵی کەمینەیەکی بازرگان و دەسترۆیشتووە بۆ بەرژەوەندیی تایبەتیی خۆیان بەکاریان دێنن. لە کۆمەڵگای کوردیدا پەرەپێدانی کولتووری بازرگانی، هۆکاری پڕکردنەوەی پێداویستییەکانی بازاڕ لە کەرەستە و بەرهەمی خۆڕاکی و ئاژەڵیی وڵاتانی دەورووبەرە، سەرەڕای بوونی زەوی و خاکی بەپیت، بەڵام سیاسەتی هەڵەی کەرتی کشتوکاڵ هۆکارە تاکو بەروبومی جوتیارانی ئەم کۆمەڵگایە لە بازاڕدا ساغ نەبێتەوە. هەموو ساڵێک جوتیارانی ئەم کۆمەڵگایە بۆ دەربڕینی ناڕەزایەتییان بەرامبەر کەمتەرخەمیی دەسەڵات و لاوازبوونی پلانی گەشەپێدانی بەرهەمی ناوخۆیی، وەک ناڕەزایەتی بەرامبەر شکستی پلانی ئابووری-ناوخۆیی بەروبومەکانیان لەسەر شەقامی گشتییەکان فڕێدەدەن. دیاردەی پشتگوێخستنی بەرهەمی خۆماڵی و گرنگیدان بە هاوردەکردنی کاڵا و شتومەکی وڵاتانیتر، ڕێگری سەرەکیی گەشەسەندنی بەرهەمهێنانی ناوخۆییە. ئەمەش لەسەر حیسابی لەناوچوون و لاوازبوونی کەرتی کشتوکاڵ و ئاژەڵداری و بەرهەمێنانی ناوخۆییە و هۆکاری پەرەسەندنی وابەستەبوونی دەرەکییە. کەواتە وابەستەبوونی ئابووری زەمینەخۆشکەری وابەستەبوونی بنیادی سیاسی و کولتووری و کۆمەڵایەتییە.

**دووەم: پيشه‌ى ده‌ستى**

سەرهەڵدانی پەیوەندیی نێوان پیشەگەران و بازاڕ، هێمای قۆناغێکی نوێ و گەشەکردنی پیشەی دەستییە. لە کاتی گەشانەوەی دەرەبەگایەتی، جوتیارە نیمچە پیشەگەرەکان لەلایەن ئاغاکانەوە ڕێگەیان پێدرا تاکو بەرهەمە دەستکردەکانیان لەناو بازاڕ بفرۆشن و کاڵای پێویستیی خۆیانیش لە بازاڕدا دابین بکەن. بۆیەش لەوکاتەوە وردە وردە دەرفەت بۆ دروستکردنی کاڵا و پیشەسازیی دەستی فەراهەمکرا(میترۆپۆلیسکی، ٢٠١٣: ١٨٢).

ئەوەی تێبینیکراوە، پێشەی دەستی لە کۆمەڵگای کوردی بایەخی جارانیان نەماوە، تەنیا لەبواری هونەر و فولکلۆر و مۆسیقا و دارتاشی چەند شوێنکی بچوک و ژماریەکی سنووردار و زۆرکەم لە تاکەکانی کۆمەڵگا لەم کەرتەدا کاردەکەن. لە دێر زەمانەوە لە هەرێمی کوردستاندا پیشەی دەستی وەک دروستکردنی رایەخ و بەرماڵ و مافور و کەرەستەی ناو ماڵ هەبوون، بەڵام بەهۆی پەرەسەندنی بازرگانی و گرنگیدان بە هاوردەکردنی بەرهەمی دەرەکی و پڕبوونەوەی پێداویستییەکانی بازاڕ لە کاڵا و کەرەستە ماددییەکانی بێگانە، کەرتی پیشەی دەستی بەرەو کۆتایی و لەناوچوون هەنگاو دەهاوێژێت.

**سێیەم: پيشه‌سازى**

پیشەسازی بەواتای سوودمەندبوون لە داهێنانی تەکنۆلۆژیا و رێکخستنی کار بە مەبەستی زۆربوونی ئاستی بەرهەمهێنانە، هەروەها گەشەپێدانی هۆکارەکانی ئابووری و زیادبوونی ئاستی داهات و بەرزبوونەوەی ئاستی ژیان و دابینکردنی خۆشگوزەرانیی کۆمەڵایەتییە(ازکیا، ١٣٨٧: ٦-٧).

پێشەسازیبوون گرنگترین هێمای کۆمەڵگای مۆدێرنە، پێشەسازیبوون و پێشکەوتنەکانی تەکنۆلۆژیا هۆکاری گۆڕانکارییەکانی ئابووری-کۆمەڵایەتی لە کۆمەڵگای کشتوکاڵی بۆ کۆمەڵگای پیشەسازییە. لەو بوارەوە **(رونالد ئینگلهارت)** پێیوایە پیشەسازیبوون ڕەگەزی بنەڕەتیی پڕۆسەی نوێبوونەوەیە کە کاریگەریی لەسەر بنیادی کۆمەڵایەتی دروستدەکات. پیشەسازیبوون هۆکاری گۆڕانکاری لە بەهای نەریتی بۆ بەهای عەقلانی(عنبری، ١٣٩٠: ٣٥- ١٧١).

**(سايمون كوزنتس) براوه‌ى "خه‌ڵاتى نوبل" باسى گه‌شه‌پێدانی ئابووريى مۆدێڕن ده‌كات و پێيوايه‌:** قۆناغى ئابووريى هاوچه‌رخ ‌ له‌ قۆناغى بازرگانى و ده‌ره‌به‌گايه‌تى جياوازترە، به‌بۆچوونى سايمون، به‌كارهێنانى زانست و پسپۆڕى له‌ پرۆسه‌ى به‌رهه‌مهێنان، ده‌بێته‌ هۆى پيشه‌سازيبوون و گه‌شه‌ى ئابووريى سه‌رده‌مييانه‌‌(گيليس و ديگران، ١٣٨٨: ٣٢-٣٥).

هەرچەندە تەکنۆلۆژیا بە کۆڵەکەی ماددی و تەکنیکیی شۆڕشی پیشەسازی هەژمار دەکرێت. بەڵام شۆڕشی پیشەسازی تەنیا بە ئاڵوگۆڕی تەکنیکی لە پیشەسازیدا بەرتەسک نابێتەوە، بەڵکو لە ئەنجامی پیشەسازیبوون گۆڕانکاریی لە پەیوەندیی کۆمەڵایەتییەکاندا دروستبووە(مترۆپۆلیسکی، ٢٠١٣: ٢٨١-٢٨٢).

تەکنۆلۆژیا لە کۆمەڵگای گەشەسەندوو خاوەن تایبەتمەندیی جیهانی و ڕۆڵ و کاریگەرییان لەسەر کولتووری نەتەوەکان هەیە. ناکرێت وڵاتێک دەرگای بۆ هاتنەوەی مەعریفە و تەکنۆلۆژیا واڵا بێت، بەڵام لە کولتوور و شێوازی سوودمەند لە زانیارییەکان ڕێگری بکات. ناکرێت دەرگاکان بۆ هاتنەوەی ئوتومبێل و تەلەفزیون و ئینترنێت واڵابێ، بەڵام بەها و شێوازی بەکار‌هێنانیان ڕەتبکرێتەوە. وڵاتانی گەشەسەندووی پێشەسازی کە خاوەن تەکنۆلۆژیای پێشکەوتوون، لەڕێگەی ئاڵوگۆڕی زانیارییەکان و ریکلام کردن، بەها کولتووریی خۆیان هەناردەی وڵاتانیتر دەکات، ئەگەر پڕۆسەی ئاڵوگۆڕ لە ژینگەی نایەکساندا ئەنجامدرا، دامودەزگا و بنیادی سیاسی و دابونەریت و بەهاکانی کۆمەڵگای گەشەنەکردوو ڕووبەڕووی کێشە و لەناوچوون دەبێتەوە، لەوکاتەیە کە تەسلیمبونی کولتووری دەبێتە هۆی داڕمانی بنیادی کۆمەڵگای دوواکەوتوو(کاظمی، ١٣٩٠: ٢٧٠-٢٧٣).

لە هەرێمی کوردستان هاوردەکردنی تەکنۆلۆژیا هۆکاری دروستبوونی شێوازی ژیانی مۆدێرن و بەکارهێنانی کەرەستەی کارەبایی، ئوتومبێلی تایبەت، تەلەفۆن و ئینترنێت و تۆڕەکانی پەیوەندیکردن، شێوازی نێشتەجێبوون لە شوقە، تەلەفزیۆنی زیرەک، خوێندنگەی تایبەت و ئۆنلاین و ئەلکترۆنی، گۆرانی و مۆسیقای دەرەکی، خواردن و خواردنەوەی ئامادەکراو و گەیاندنی خێرا، کەرەستەی ناوماڵ وەک: جڵشۆر، گزکی کارەبایی، تەباخی گازی و کارەبایی، قابشۆر، سەلاجە و فریزەر، تەکنۆلۆژیای یاریکردنی منداڵان و گەورەکان. ئەمانە هەموویان کەرەستە و بەرهەمی وڵاتانی پێشکەوتووی پیشەسازین کە بەکارهێنانیان لەم کۆمەڵگایەدا بەردەوامە. کەواتە پەرەسەندنی کولتووری بەکاربردن و لاسایکردنی شیوازی ژیانی ڕۆژئاوایی و دەرەکی یەکێکە لە ئاستەنگەکانی گەشەسەندنی کۆمەڵگایە.

**چوارەم: پیشەسازیی کولتووری**

**پیشەسازیی کولتووری بریتییە** لە پرۆگرامەکانی تەلەفزیۆن، رادیۆ، ڕۆژنامە، گۆڤار، مۆسیقا، فیلم و کتێب. ئەمانە لە روانگەی کولتووری و ئابووری و سیاسی و کۆمەڵایەتییەوە کاریگەرییان هەیە. بە بۆچوونی یونسکۆ، کاریگەری ڕاگەیاندن وەک پێشەسازیی کولتووری، لەسەر ڕەفتاری کولتووری-کۆمەڵایەتیی ئەندامانی کۆمەڵگا هەیە و هۆکاری گواستنەوەی بەها و شێوازی ژیان لە نەوەیەکەوە بۆ ئەویترە، پیشەسازیی کولتووری گرنگترین نموونەی گۆڕانی کۆمەڵایەتییە(یونسکۆ، ١٣٨٨: ١٠٧-١٠٨).

**لە دیدی رێکخراوی یونسکۆ ئامانجی گشتیی پیشەسازیی کولتووریی سەردەمییانە بریتییە لە:**

1. زیادبوونی توانایی کولتووری و فەراهەمبوونی ژیانێکی باشتر.
2. دابینکردنی دەرفەتی گونجاو بۆ گەشەپێدانی لێهاتوویی هونەرمەندان و کەسانی پسپۆر کە کار و چالاکیی کولتووری ئەنجام دەدەن.
3. نوێبوونەوە و گۆڕانکاری لە دامودەزگاکانی کولتووری .
4. گەشەپێدانی بەرهەمی نیشتمانی و کولتووری.
5. پارێزگاریکردن لە سەربەخۆیی کولتووری.
6. گەشەپێدانی ڕاگەیاندنی نەتەوەیی(یونسکۆ، ١٣٨٨: ٤١٨).

**كولتوورى كۆمه‌ڵگاى کوردی‌** له‌ژێر كاريگه‌ريى گۆڕانكاريى زانستى و پيشه‌سازى و ته‌كنۆلۆژيانەى وڵاتانی رۆژئاوایی و پێشکەوتوودایە‌، بۆيه‌ش بۆ‌ گه‌يشتن به‌ گه‌شه‌سه‌ندن ڕووبه‌ڕووى كێشه‌ و ئاسته‌نگى جياواز ده‌بێتەوە، چونكه‌ لەڕیگەی بەکارهێنانی شتومه‌ك و كاڵا و ته‌كنۆلۆژياى ده‌ره‌كى، كولتوورى لاساییکردنی مۆدێلی ڕۆژئاوایی لە شێوازی ژیانی ئەندامانی کۆمەڵگای کوردی دیارو ئاشکرایە. لێرەدا **‌گرنگترين هۆكارى ڕێگر له‌به‌رده‌م گه‌شه‌سه‌ندنى كولتوورى**، تێروانينى نه‌رێتى به‌نيسبه‌تى بابه‌تى گه‌شه‌سه‌ندن و گرنگينه‌دانی‌ پێشكه‌وتن و داهێنان و نوێبوونەوەی توخمی ناوخۆيى و كرانه‌وه‌ى نازانستى به‌ڕووى ڕەگەزە‌ ماددییەکانی ده‌ره‌كييه‌.

**پێنجەم: بازرگانى**

له‌ ئه‌نجامى شۆڕشى پيشه‌سازى و په‌ره‌سه‌ندنى بازرگانى له‌ژێر ناوى ئابووريى جيهانى به‌ سه‌ركردايه‌تيى وڵاتانى پێشەسازی، گه‌شه‌ى ئابووريى نێشتمانيى زۆربه‌ى وڵاتان ڕووبه‌ڕووى کێشە و گرفت بووە و هه‌ژارى وه‌ك ديارده‌يه‌كى جيهانى‌ ئاسته‌نگی له‌به‌رده‌م پرۆسه‌ى گه‌شه‌سه‌ندنى كۆمه‌ڵگا دروستكردووه‌. بۆ ڕزگاربوون له‌م كێشه‌يه‌، زۆربه‌ى وڵاتان به‌ناچارى كه‌وتوونه‌ته‌وه‌‌ ژێر گوشارى قه‌رزى سه‌ندوقى دراوى نێوده‌وڵه‌تى(چاوسودويسكى، ١٣٨٦: ١٧-٤٢).

وڵاتانى پێشکەوتوو به‌ ئاڵوگۆڕى بازرگانى له‌سه‌ر خاكى نه‌ته‌وه‌كانيتر، ياسا، به‌ها، نۆڕم، ڕێكخستن و بنياده‌كانى خۆيان له‌بوارى ژيان و كولتوور به‌سه‌ر ئه‌وانيتردا سه‌پاندووه‌، چونكه‌ ئاڵوگۆڕى بازرگانى وابه‌سته‌یە به ‌هێز و لێهاتوويى زانستى و كولتووريى نه‌ته‌وه‌كانەوە. هەرچەندە پێش گۆڕانكارييه‌كانى زانستى و فيكريى قۆناغى رێنسانس، گەشەکردنی وڵاتانى ئه‌وڕوپی، له‌بوار‌ى بيركارى، ئه‌ستێره‌ناسى، پزيشكى، فه‌لسه‌فه‌ و زۆر بواريتر لەژێر باندۆری زانست و كولتوورى رۆژهه‌ڵاتبووە، به‌ڵام به‌هاتنى شۆڕشى پيشه‌سازى، لێهاتووييى زانستى و ته‌كنۆلۆژيا تێكه‌ڵى بوارى بازرگانى و سياسى بوون و ئاڵوگۆڕ له‌ ئامرازه‌كانى ده‌سه‌ڵاتداريدا دروستبووە، ئينجا خاكى رۆژهه‌ڵات بووه‌ مه‌يدانى كێبركێى فرۆشتنى به‌رهه‌مه‌كانى وڵاتانی پيشه‌سازى و بە داگيركردنى بازاڕی ڕۆژهەڵات، كولتوور و بيروباوه‌ڕى نه‌ته‌وه‌كان و شێوازی ژیانی ئەم ناوچەیە گۆڕانکاریی تیایدا دروستبوو‌. له‌و كاته‌وه‌ چه‌مكى هەناردەکردنی به‌ها و ئاڵوگۆڕى كولتوورى سەرێهەڵداوە (کاظمی، ١٣٨٠: ٢٦٠).

**بۆچوونی (تونى سميز)، پرۆسه‌ى به‌جيهانيبوون و پەرەسەندنی بازرگانیى ده‌ره‌كى** و گەشەکردنی په‌يوه‌نديى ده‌وڵه‌ته‌كان لەسەرانسەری جیهان، ڕێگری لە بيرۆكه‌ى نه‌ته‌وه‌ى سه‌ربه‌خۆ و خۆبه‌ڕێوه‌به‌ری دەکات و ئابووريى جيهانى وه‌ك ئابووريى سه‌ربه‌خۆى نه‌ته‌وه‌يى هەڵسووکەوت دەکات(اسميت، ١٣٨٢: ٥٩). ئەم بیرۆکەیە له‌گه‌ڵ واقیعى كۆمه‌ڵگای کوردی ده‌گونجێت، چونكه‌ سه‌رچاوه‌ى ئابوورى و كه‌ره‌سته‌كانى ناوخۆيى بازاڕه‌كان پشت به‌ به‌رهه‌مه‌كانى ناوخۆيى نابه‌ستێت، به‌ڵكو به‌رهه‌مه‌كانى هاورده‌كراو و ده‌ره‌كى به‌شێكى زۆرى پێداويستييه‌كانى بازاڕەکانی ئه‌م كۆمه‌ڵگايه‌ دابيندەکانت‌. بۆيه‌ به‌شێوازێكى ڕاسته‌وخۆ هه‌ڵاوسانى ئابووريى جيهانى كاريگه‌ریى له‌سه‌ر نرخ و كواڵيتيى به‌رهه‌مه‌كانى بازاڕى كۆمه‌ڵگاى کوردی‌ دروستده‌كات. کەواتە زاڵبوونى زەینییەتی بازرگانيى ئازاد له‌ شێوازی کارو چالاکییەکانی بازرگانیی ئەم كۆمه‌ڵگایە، هۆكارى لاوازبوونى به‌روبوومى ناوخۆيى له‌ مه‌يدانى كێبركێيى جيهانییە، ئەمەش ئاماژه‌ى به‌هێزە كه‌ دواڕۆژى خراب چاوه‌ڕوانى گه‌شه‌سه‌ندنى كولتوورى-نەتەوەییی دانیشتوانی ئەم كۆمه‌ڵگايه‌ دەکات.

کاتێک وه‌به‌رهێنان و دابه‌شكردنى سامان و داهات له‌سه‌ر بنه‌ماى سوود و قازانجى تاك و گروپى دياريكراو بێ، هەبوونی سه‌رمايه‌ى سروشتى، ئاسته‌نگی له‌به‌رده‌م پرۆسه‌ى گه‌شه‌سه‌ندن و خۆشگوزه‌رانيى ئه‌ندامانى كۆمه‌ڵگا دروستدەکات(بارنز و ديگران، ١٣٩٠: ١٧).

نه‌بوونى ئازادى له‌ پڕۆژەکانی وه‌به‌رهێنان و ده‌ستێوه‌ردانى ناياسايى كه‌سانى ده‌سترۆيشتوو له‌ چاڵاكييه‌كانى بازرگانى و ئابوورى، هۆكارى لاوازبوونى سيستمى ئابووری و پاشه‌كشه‌ی پڕۆسه‌ى گه‌شه‌سه‌ندنى كۆمه‌ڵگاى كوردييه‌. ئه‌وه‌ى تێبينيكراوه‌ له‌ كۆمه‌ڵگاى کوردیدا، به‌پیتبوونی خاک و ده‌وڵه‌مه‌ندیی سه‌رچاوه‌كانى سروشتیی هه‌رێمى كوردستان، تواناى وەڵامدانەوەی زۆربه‌ى پێداويستييه‌كانى ئه‌ندامانى كۆمه‌ڵگا تیایدا هه‌يه‌. كه‌واته‌ ژينگه‌ى ئه‌م ناوچه‌يه‌ ئەرکە ئابوورييه‌كانى به‌باشى ئه‌نجامده‌دات و به‌بێ به‌رامبه‌ر پێداويستيه‌كانى ئه‌ندامانى كۆمه‌ڵگاى دابينده‌كات. به‌پێچه‌وانه‌وه،‌ كاربه‌ده‌ستانى كۆمه‌ڵگا وه‌زيفه‌كانى به‌نيسبه‌ت ژينگه‌ له‌بير ده‌كه‌ن و پارێزگارى له‌ سه‌رچاوه‌ سرۆشتييه‌كان ناکەن.

**شەشەم: سامانی ژێرزه‌وى**

هه‌ر كۆمه‌ڵگايه‌ك سیستمی ئابووريى تايبه‌ت به‌ خۆى هه‌يه‌ كه‌ جياوازه‌ له‌ ئه‌وانيتر، گرنگه‌ له‌كاتى شرۆڤه‌كردنى بوارى ئابووريى كۆمه‌ڵگا دوو چه‌مكى گه‌شه‌ى ئابوورى (Economic Growth) و گه‌شه‌سه‌ندنى ئابووريى (Economic Development) لێكجياواز بكرێت، گه‌شه‌ى ئابوورى بريتييه‌ له‌ به‌رزبوونه‌وه‌ى ئاستى چەندایەتیی به‌رهه‌مهێنانى كاڵا و خزمه‌تگوزاريى و داهاتە، به‌ڵام گه‌شه‌سه‌ندنى ئابوورى جگه‌ له‌ زيادبوونى داهات و سه‌رمايه‌، به‌واتاى گۆڕانكارى له‌ ڕەگەزەکانی سیستمی ئابووريى كۆمه‌ڵگايه‌.

شێوازى به‌رهه‌مهێنانى ‌ هەرێمی کوردستان؛ شێوازى سه‌ره‌تايى كشتوكاڵ و ئاژه‌ڵدارى و سه‌نعه‌تكارى و بازرگانى په‌پره‌و ده‌كرێن، له‌بوارى پێشه‌سازيدا بازاڕێكى گونجاوه‌ بۆ ساغكردنه‌وه‌ى كه‌ره‌سته‌ و كه‌لوپه‌لى كۆمپانيا زه‌به‌ڵاحه‌كانى وڵاتانى پێشه‌سازییە، ئه‌مه‌ش شێوازێكى سەردەمیانە و ڕێگه‌پێدراوى داگيركاريى ئابووريى كۆمه‌ڵگايه‌؛ لێرەدا‌ كۆمپانيا و پسپۆرانى بيانى به‌پێى به‌رژه‌وه‌ندیی خۆيان و بۆ پڕكردنه‌وه‌ى پێداويستييه‌كانى بازاڕى جيهانى، له‌بوارێكى دياريكراوى پێشه‌سازيدا وه‌به‌رهێنان ده‌كه‌ن كه‌ ئه‌ويش ده‌رهێنان و هه‌نارده‌كردنى نه‌وتى خاوه‌، هه‌رچه‌نده‌ ئه‌م شێوازه‌ى وه‌به‌رهێنان داهاتى باش بۆ كۆمه‌ڵگا دابينده‌كات، بەڵام به‌داخه‌وه‌ ئه‌م پڕۆسه‌يه‌ ته‌نيا شێوازى ژيانی جیاواز و كولتوورى به‌كاربردن زاڵكردووه‌ و گۆڕانكاریى ئه‌وتۆى له ‌بنيادى ئابووریى كۆمه‌ڵگا دروست نه‌کردووە‌.

يه‌كێك له‌ ڕەگه‌زی‌ گرنگى گه‌شه‌سه‌ندنى ئابووری لە وڵاتانی پێشکەوتوو، **به‌شدارێكردنى چاڵاكانه‌ى** ئه‌ندامانى كۆمه‌ڵگایە له‌ پڕۆسه‌ى وه‌به‌رهێنان و گه‌شەپێدانی ژێرخانی ئابووريى كۆمه‌ڵگادا، بەڵام به‌شداریپێكردنى کەسانی پسپۆر له‌ په‌ره‌پێدانى کەرتی ئابووريى ئەم کۆمەڵگایە لاواز و لەسەر بنەمای ئینتیمای خزمایەتی و حزبییە و تەنیا به‌شێكى سنووردار لە بازرگانى ناوخۆيى و وەبەرهێنەری ده‌ره‌كى سوودمه‌ندى سه‌ره‌كين له‌ خێروبێری سەرچاوەکانی وزەی ئه‌م كۆمه‌ڵگايه‌، هه‌روه‌ها **مووچه‌خۆرى و به‌شدارنەبوون له‌ كارو چالاكيى ئابوورى و پەرەسەندنی كولتوورى به‌كاربردن،** لە کردار و ڕەفتار و شێوازى ژيانى به‌شێكی سەرەکیی تاکەکانی كۆمه‌ڵگادا تێبینیکراوە‌.

**به‌رهه‌مهێنانى نه‌وت يه‌كيكە‌ له‌ کاریگەرترین سه‌رچاوه‌كانى وزه‌ و ڕه‌گه‌زێكى سەرەکیی‌ سيستمى ئابووريى هه‌رێمى كوردستان.** چۆنييه‌تى ده‌رهێنان و به‌كارهێنانى ئه‌م سه‌رچاوه‌ سروشتييه‌، ژينگه‌ و ته‌ندروستى و دواڕۆژی ئه‌ندامانى كۆمه‌ڵگا ڕووبه‌ڕووى مه‌ترسيى درێژخايه‌ن کردووە. بەشێکی سەرەکیی پڕۆژە و پرۆگرامی ده‌سه‌ڵاتداران و كاربه‌ده‌ستانى ئه‌م كۆمه‌ڵگايه‌، بۆ دابينكردنى داهات به‌مه‌به‌ستى ڕاپه‌ڕاندنى كاروبارى ميرى و دانەوەی مووچه‌ى فه‌رمانبه‌رانى ئەم هه‌رێمه‌ تەرخانکراوە، ئەویش لە ڕێگه‌ى ده‌رهێنان و هه‌نارده‌كردن و بەبازاڕکردنی نه‌وتى خاو، به‌بێ ڕه‌چاوكردنى ده‌رهاوێشته‌ خرابه‌كانى ئەم پڕۆسەیە بەسەر تەندروستیی تاکەکان و سەرمایەی نەوەکانی داهاتووی ئەم نیشتمانە‌.

**بیرۆکەی سەربەخۆیی ئابووری** لەژێر ناونیشانی سەربەخۆیی لە سەرچاوەی وزە و هەناردەکردنی نەوت بۆ بازاڕی جیهانی، ستراتیژیی سەرەکیی دەسەڵاتدارانی ئابووری-سیاسی ئەم هەرێمە بووە، بەڵام دەرکەوت ئەم پلانە ئابوورییە، لە دابینکردنی پێداویستیی بنەڕەتییەکانی ئەندامان کۆمەڵگا لاواز و بێتوانایە. هەرچەندە لە ئاستی چەندایەتی داهات گەشەیکردووە، بەڵام گۆڕانکاریی چۆنایەتی لەشێوازی ژیان و خۆشگوزەرانیی زۆرینەی ئەندامانی کۆمەڵگا بەدیناکرێت، بۆیەش ئەم کۆمەڵگایە لە ئاستی دەرەکیدا گرفتاری دژایەتی و پیلانگێڕیی زڵهێزان و داگیرکەرانی دەورووبەر بووە؛ لە ئاستی ناوخۆییشدا، گرفتاری کێشە و نەهامەتی، دووبەرەکی، لێکترازان و ئاسایشی کۆمەڵایەتی بووە، بەگشتی باڕگرانیی نەهامەتییەکانی ژیان و سەختییەکانی گۆزەرانی ئابووری، بەسیمای تاکەکان و شێوازی ڕەفتار و ژیانی ڕۆژانەی ئەندامانی کۆمەڵگاوە دیار و هەستپێکراوە.

**حەوتەم: بازاڕ**

بازاڕ دەزگایەکە ڕێسا و ڕێکاری خۆی هەیە و ئەوانەی کاری تیادەکەن و ئەوانەی هاموشۆی دەکەن پابەندن پێیانەوە، لەناو بازاڕدا هیچ فرۆشیار و کڕیارێک بەهەوەسی خۆی نییە، بەڵکو دەبێ ڕەچاوی ڕەوشی بازاڕ بکات؛ جگە لەوەش، بنەماکانی یاسای قازانج و سوود دوو بەهای سەرەکیی بازاڕ و ئابوورین. جۆرێک پەیوەندی لەنێوان فرۆشیار و فرۆشیار، فرۆشیار و بازرگان یان بەرهەمهێن، ئاواش لەنێوان فرۆشیار و کڕیاردا هەیە، بەمەشەوە بازاڕ دەورێکی کۆمەڵایەتیی گەورە دەگێڕێ لە کۆمەڵگادا(میران، ٢٠٢١: ٦٤).

ڕۆڵى بازاڕ هاوكاريكردنى پڕۆسه‌ى گه‌شه‌سه‌ندنه‌؛ بازاڕ وه‌ك يه‌كه‌يه‌كى كاريگه‌ر له‌بوونى هه‌ر كه‌موكورتيدا، رێخۆشكه‌رى دروستبوونى ئاسته‌نگە له‌به‌رده‌م پڕۆسه‌ى گه‌شه‌سه‌ندن‌. (ئاده‌م اسميت) كه‌ به ‌باوكى ئابووريى ئازاد و يان ئابووريى بازاڕ به‌ناوبانگه‌، پێيوايه‌ ئازادى له‌ بازاڕ و به‌رهه‌مهێنان و گه‌ياندن و به‌كارهێنان، ده‌بێته‌ هۆى كێبركێ و گه‌شه‌سه‌ندنى ئابوورى و فه‌راهه‌مبوونى خۆشگوزه‌رانى بۆ ئه‌ندامانى كۆمه‌ڵگا. هەروەها نه‌بوونى ئازادى له‌ كاروبارى بازاڕ، ده‌بێته‌ هۆى خزمەتکردنی قازانجى گڕوپێكى سنووردار و زيانگه‌ياندن به‌ به‌رژه‌وه‌ندييه‌كانى كۆمه‌ڵگا به‌گشتى. زۆربه‌ى بيرمه‌ندانى ئابوورى پێيانوايه‌: كارو كرده‌وه‌كانى گڕوپى باڵاده‌ست و به‌رژه‌وه‌نديخواز و ده‌سترۆيشتووى سياسى-ئابوورى ڕۆخێنه‌ر‌ و وێرانكارە،‌ بۆیەش دژايه‌تيكردن و ڕێگری له‌ قۆرخكاريى بازاڕ به‌بێ ڕه‌زامه‌نديى تاخمى ده‌سترۆيشتووى سياسى- ئابوورى سەرناگرێت‌، چونكه‌ بازاڕ له‌ژێر كۆنتڕۆڵى داروده‌سته‌ى ئه‌م مشه‌خۆرانه‌دايه‌. بۆچوونى (اسميت) له‌وباره‌وه‌ ڕاسته‌ كه‌ ده‌ڵێت: گڕوپى ده‌سترۆيشتوو و به‌رژه‌وه‌نديخواز، هه‌ميشه‌ پارێزگارى له‌ سوود و قازانجى خۆيان ده‌كه‌ن و به‌رژه‌وه‌ندييان له‌ سه‌رووى به‌رژه‌وه‌نديى كۆمه‌ڵگايه‌، كه‌واته‌ ئه‌مانە به‌ هه‌موو شێوازێك ڕێگرى له‌ گه‌شه‌سه‌ندنى ئابووريى نه‌ته‌وه‌يى ده‌كەن(سن، ١٣٩١: ٣١-٣٧).

بەهۆی پیشەسازییەوە، ئابووریی نەریتی ڕووبەڕووی گۆڕانکاری دەبێت و بەشێک لە پیشەکانی بازاڕی خۆماڵی لەناو دەچن، لەژێر ناوی چالاکیی بازرگانی و سەرهەڵدانی پیشەی نوێ و پەرەسەندنی کارو چالاکیی تازە لە بازاڕی ناخۆیی، گۆڕانکاری لە پەیوەندیی ئاڵوگۆڕی ئابووریی نەریتی دروستدەبێت. لەوکاتەیە کە ئابووریی نەرێتی مەیدان بۆ پەیوەندیی ئابووریی پیشەسازی چۆڵدەکات(روشە، ١٣٩٢: ١٧٠-١٧١).

چەمکی"بازاڕی ئازاد" هۆکاری گەشەکردنی ئابووریی نایاسایی و بە نێودەوڵەتیکردنی ئابووری زیانبارە بۆ وڵاتانی دواکەوتوو، سەرمایەدارانی نێودەوڵەتی لەژێر سێبەری بازاڕی ئازاد، کۆنتڕۆڵی سەرچاوەی داهاتی وڵاتانی هەژارنشین دەکەن(چاوسودویسکی، ١٣٨٦: ٢١). نه‌هێشتنى ئاسته‌نگه‌كانى به‌رده‌م بازاڕى ئازادى سه‌رمايه‌دارى و كۆنتڕۆڵكردنى نرخى كاڵا و شتومه‌ك له‌لايه‌ن كۆمپانيا زه‌به‌ڵاحه‌كان، لاوازبوونى ميكانيزمى كۆنتڕۆڵى حكومه‌ت له‌سه‌ر گومرك و بازاڕ، هۆكارى گه‌شه‌نه‌كردنى ئابووريى ناوخۆييه‌(پيران، ١٣٨٢: ١١١).

بەگشتی شێوازى ژيان و دابينكردنى پێداويستیی ڕۆژانه‌ى ئه‌ندامانى كۆمه‌ڵگاى گه‌شه‌نه‌كردوو جياوازتره‌ له‌ هی كۆمه‌ڵگاى گه‌شه‌سه‌ندوو؛ له‌ ژێر ناوى كه‌رتى تايبه‌ت و بازاڕى ئازاد، بازاڕى شتومه‌ك و بەرهەم و كاڵاى ناوخۆيى لەناودەچن و كاڵاى ده‌ره‌كى پێداويستييه‌كانى ناوخۆى پڕدەکات، كه‌واته‌ پاره‌ى دۆلار وه‌ك ئامرازى كڕين و فرۆشتن ده‌بێته‌‌ جێگره‌وه‌ى پاره‌ى نێشتمانيى كۆمه‌ڵگا و وابه‌سته‌بوونى ئابوورى ده‌بێته‌‌ ديارده‌ى سه‌ره‌كيى وڵاتانى گه‌شه‌نه‌كردوو(چاوسودويسكى، ١٣٨٦: ٤٤).

کاتێک سه‌رچاوه‌كانى ئابووريى كۆمه‌ڵگا له‌ژێر كۆنتڕۆڵى گڕوپێكى تايبه‌تمه‌ندايه‌، ده‌رفه‌تى گه‌شه‌کردنی توانایى تاكه‌كان سنوورداره‌. كۆكردنه‌وه‌ى داهات به‌ڕێگاى ناياسايى و قۆرخكردنى بازاڕ و هه‌ژاربوونى مرۆڤه‌كان، هۆكارى لاوازبوون و له‌ناوچوونى ئابووريى كۆمه‌ڵگايه‌. بەبۆچوونی فرانسوا پرو، به‌شداريكردنى ئه‌ندامانى كۆمه‌ڵگا له‌ پڕۆژه‌كانى وه‌به‌رهێنان و چاره‌سه‌ركردنى نه‌خۆشييه‌كانى ئابووريى وڵات، کێشەکانی چۆنایەتیی ژیان چارەسەر ناکات، بەڵکو رێكخستنه‌وه‌ى شێوازى به‌رهه‌مهێنان و بازرگانى له‌سه‌ر بنه‌ماى سه‌رده‌مييانه‌ و زانستى، بنەما و ژێرخانى گەشەسەندنی کۆمەڵگایە(پرو، ١٣٨٩: ٢٢-٢٣).

ساڵى (٢٠٠٨) به‌ مليۆنان مرۆڤ بۆ دابينكردنى پێداويستييه‌كانى ژيان، پێويستييان به‌ كه‌مێك برنج و دانه‌وێله‌ هه‌بوو تاكو بژين، له‌وكاته‌دا بازرگانه‌كانى خۆڕاك له‌ ژێرناوى به‌ڕێوه‌به‌رايه‌تيى بازرگانيى شيكاگۆ(Chicago Board of trade) هه‌ڵسان به‌ كڕين و ئه‌نباركردنى به‌روبوومى دانه‌وێله‌، تاكو گرانى له‌بازاڕ دروستبكه‌ن و دواتر به‌ قازانجێکی زۆر له‌ بازاڕى ناوخۆييدا ساغکرایەوە(بارنز و ديگران، ١٣٩٠:١٣). ئەم بیرۆکەیە هاوشێوه‌ى بازاڕى ناوخۆيى هەرێمی کوردستانە، ‌چونکە سەرچاوەکانی ئابووریی ئەم کۆمەڵگایە لە ژێر کۆنتڕۆڵی گڕوپێکی سنووردارە، بۆیەش لەکاتی‌ سه‌رهه‌ڵدانى هه‌ر كێشه‌ و قەیرانێکی ئابووری، هه‌وڵى قورخكردن و ئه‌نباركردنى كاڵا و شتومه‌ك ده‌ده‌ن و هەڵاوسان و گرانی لە بازاڕ دروستدەکەن. لێرەدا شێوازى وه‌به‌رهێنان و بازرگانيكردن له‌ ژێر ناونيشانى كه‌رتى تايبه‌ت و بازاڕى ئازاد، سه‌رمايه‌ی بازرگان و هاوردەکارانی كاڵا و شتومه‌كى ده‌ره‌كى ڕۆژبه‌ڕۆژ زياتر و كه‌ڵه‌كه‌ ده‌بێت، هەروەها سەرمایە ماددى و مرۆييه‌كانی ئەم کۆمەلگایە له‌ خزمه‌تى گه‌شه‌پیدانی ئابووری-كولتووریی وڵاتانی پێشکەوتوو دایە.

به‌سه‌رنجدانی بازاڕه‌كانى كڕين و فرۆشتنى هەرێمی کوردستان‌ ده‌ركه‌وت: قۆرخكاريى‌ بازاڕ ڕێگری لە کێبرکێی ئازادی بازرگانی دەکات، ئازادى لە كڕين و فرۆشتن و بازرگانی تەنیا بۆ چینێکی دیاریکراو ڕێگەپێدراوە. **ڕەچاونەکردنی ڕەهەندی کولتووری لە سیاسەتی ئابووری و نزمیی کوالیتی** و کەمبوونی کڕیاری بەرهەمی ناوخۆیی، هۆکاری ئەوەیە کە بەرهەمی ناوخۆیی نەتوانێت کێبرکێ لەگەڵ بەرهەمی دەرەکی بکات، کەواتە بەکارهێنانی کاڵا و شتومەکی دەرەکی هۆکاری گۆڕینەوەی شێوازی ژیانی ئەندامانی کۆمەڵگایە. چونکە زۆربه‌ى كه‌ره‌سته‌ ماددییەکانی بازاڕ و سۆپه‌رماركێته‌كانى ئه‌م كۆمه‌ڵگايه‌، له‌ به‌رهه‌می‌ هاورده‌كراوی ده‌ره‌كین به‌تايبه‌تيش ئه‌مريكى، چينى، توركى، ئيرانى، سعودى و ڕۆژئاوایی. بۆيه‌ش مۆركى كولتوورى و نه‌ته‌وه‌يى وڵاتانى به‌رهه‌مهێنه‌ر، جێنشينى به‌ها كولتوورييه‌كانى كۆمه‌ڵگاى بەکاربەر بووە. هەرچەندە گه‌شه‌سه‌ندنى كولتوورى، به‌ردى بناغه‌ى گه‌شه‌پێدانى ئابوورى، سياسى و كۆمه‌ڵايه‌تییە‌، بەڵام ئاسایبوونی گه‌نده‌ڵیى ئابووری، كاريگه‌ريى نه‌رێنى له‌سه‌ر سياسەتی کولتووری- نەتەوەیی دروستکردووە، بۆيه‌ش به‌شێك له‌ ڕۆشنبیران و دڵسۆزان و ڕه‌خنه‌گرانی کۆمەڵگای توێژینەوە بانگه‌واز بۆ چاكسازیی ئابوورى و گەشەپێدانی كولتوورى دەکەن.‌

ئیمڕۆ کەموکورتیی سیستمی ئابووریی هەرێمی کوردستان، زەمینەخۆشکەری سەرهەڵدانی کۆمەڵێک کێشەی ئابووری و ئاستەنگی بۆ پڕۆسەی گەشەسەندنی کۆمەڵگا دروستدەکەن وەک:

1. زیادبوونی ڕێژەی قەرزی ناوخۆیی و دەرەکی کە ڕۆژبەڕۆژ بوار و گوزەرانی خەڵک قورستر دەکات.
2. سيستمى ئابوورى؛‌ له‌جياتى كێبركێ و ئازادى، ڕۆتين و گڕوپگه‌رايى ده‌سترۆيشتوو، بنه‌ماى چالاكيى ئابوورييه‌.
3. هەڵاوسانی نرخی کاڵا و شتومەک و لەدەستدانی بەهای پارەی ناوخۆیی.
4. نەبوونی سیستمی بانکیی پێشکەوتوو.
5. گەشەی نازانستیی کەرتی تایبەت، پەراوێزبوونی کەرتی گشتی.
6. پشتگيریى حزبى لە بازرگانانی بەرژەوەندخواز.
7. هه‌ژارى و نه‌داريى كارمه‌ندانى کەرتی حكومی و پەرەسەندنی دیاردەی بەرتیلخۆری.

هه‌رچه‌نده‌ وه‌به‌رهێنان و داهێنان بزوێنه‌رى گه‌شه‌پێدان و پێشکەوتنی کۆمەڵایەتین‌، به‌ڵام له‌ هەرێمی کوردستاندا بازاڕ سەربەخۆ نییە و به‌رژه‌وه‌ندیى تاك و گڕوپ و حزبايه‌تى له‌ سه‌رووى به‌رژه‌وه‌نديى گشتييه‌ كه‌ ئه‌مه‌ش هۆکاری دواكه‌وتوويى و پەرەسەندنی کولتووری وابه‌سته‌بوونە‌. سەرەڕای زۆربوونی داهات و گەشەی بازرگانی، بەڵام نوێبوونەوەی توخمی ماددی کێشەکانی هەژاری و نزمبوونی ئاستی ژیانی ئەندامانی کۆمەڵگا چارەسەر نەکردوون، لە تەوەری خوارەوە زانیاریی زیاتر لەسەر هۆکاری هەژاری دەخرێتەروو.

**هەشتەم: هه‌ژارى و نزمیی ئاستی ژیان لە هەرێمی کوردستان**

پاش کۆتایی هاتنی شەڕی دووەمی جیهانی لە ساڵی(١٩٤٥) بیردۆزی دژبە داگیرکاری لە ئەفریقا و ئاسیا گەشەیکرد و بووە هۆی سەرهەڵدانی بابەتێکی نوێ بەناوی ئابووریی گەشەسەندوو (Development Economics). لێرەدا گرنگی بە چۆنییەتی ڕووبەڕووبوونەوەی هەژاری و پرۆسەی نەتەوەسازی دراوە، گەشەکردنی ئابووری هۆکاری پێشکەوتنی دەوڵەت و کۆمەڵگا سەربەخۆکانە، ئەمەش هۆکاری سەرهەڵدانی بەشێکی زانستیی نوێیە بەناوی ئابووریی سیاسیی گەشەسەندوو لە وڵاتانی تازەپێگەیشتووە.

بەگشتی ئابووریی وڵاتانی ڕۆژهەڵاتی ناوەڕاست وابەستەی بەهای نەوتە، ئەگەر بەهای نەوت بەرز بێت، ئاستی گەشەکردنی ئابووری بەرز دەبێتەوە، ئەگەر بەهای نەوت نزم بێت، وڵاتانی بەرهەمهێنەری نەوت گرفتاری کێشەی ئابووری دەبێنەوە، کەواتە گەشەکردنی ئابووریی ئەم وڵاتانە وابەستەی زیادبوونی بەهای سەرچاوەکانی وزە لە بازاڕی جیهانییە. زۆربەی بیرمەندان و شرۆڤەکارانی ئابووری، بانکی جیهانی و سندوقی نێودەوڵەتیی پارە بە هۆکاری سەرەکیی کێشە ئابووری و کولتوورییەکانی جیهان دەستنیشان دەکەن(هینز، ١٣٩٠: ١١٣-١٤١).

سەرمایەگوزاری و وەبەرهێنان لە وڵاتانی فەقیر و هەژارنشین بە مەبەستی سوودمەندبوون لە دەستی کاری هەرزان و سەرچاوەی سروشتیی زێتر، هەروەها ساغکردنەوەی کاڵا و بەروبوومی پێشەسازی بەقازانجێکی زۆر لەبازاڕەکانی کۆمەڵگای هەژارنشین، بەبۆچوونی(ئیمانوئل والرشتاین) ئەم کردارە دەبێتەوە هۆی وابەستەبوون و پەیوەندیی نایەکسان لەنێوان وڵاتانی جیاوازدا دروستدەبێت(سیدمن، ١٣٩٢: ٣٣٩).

هەژاری دەرئەنجامی دۆخێکی سیاسی-کۆمەڵایەتیی تایبەت و شێوازێکی نایەکسان و پڕ بێدادیی ڕێکخستن و دابەشکردنی سەروەت و سامانی کۆمەڵگایە. لە هەرێمی کوردستان هۆکاری سەرەکی دروستبوونی هەژاری ئەو سیاسەتە باڵادەستەیە کە سەروەت و سامانی وڵاتەکە بەڕێوە دەبات. ئێمە دەزانین پارەیەکی زۆر دێتە وڵاتەکەوە، بەڵام تاریکییەکی گەورە لە دەوری چۆنیەتی سەرفکردن و دابەشکردن و خستنەگەڕی ئەو پارەیەدایە. هەروەها سەرمایەی نەتەوەیی لەم کۆمەڵگایە سەرمایەیەکی نادیارە و لە دەستی نوخبەیەکی زۆر بچووک و بێچاودێری و بێ لێپرسینەوەدایە(قانع، ٢٠١٩: ٢٤٠).

**بەشی سێیەم: گەشەسەندنی ئابووری**

زۆرجار لە لایەن نووسەران و توێژەرانەوە چەمکی گەشەسەندن (Development) و گەشەکردن (Evolution) تێکەڵ دەکرێت و لەجیاتی یەکتر بەکاردێت. بیرۆکەی گەشەکردن سەرەتا لە بواری زانستە سروشتییەکان سەریهەڵداوە، وەکو هەوڵدانێک بۆ لێکدانەوەیەکی زانستیانەی دیاردە سروشتیەکان کە تا ئەو کاتە تەنیا تیۆڵۆژیا و فیکرەی ئایینی خۆیان لەقەرەی ئەم بابەتە دەدا. یەکەمین دەسپێشخەریش لەلایەن زانستی فەلەکناسیەوە بووە لەسەر بنچینەی تیۆرییەکانی کانت(١٧٥٥) و (لاپلاس) دەربارەی دروستبوونی دونیا کە ڕێگەیان خۆشکرد بۆ ڕوانین لە سیستمی هەتاو و ئەستێرەکان وەکو دیاردەیەکی مێژوویی. دواتر لە ساڵانی(١٨٣٠-١٨٣٣)، چارلس لایل ئەم بیرۆکەیەی هێنایە ناو جیۆلۆژیا و بۆ یەکەمین جار سەلماندی کە سەرڕووی زەمین بەرەبەرە و لەسەرخۆ گۆڕاوە و دەگۆڕێ، پاشان لە فیزیکدا لەبارەی گۆڕینی وزە لە شێوەیەکەوە بۆ شێوەیەکیتر بەکارهات. دوواتر لە کیمیا و بایۆلۆژیاشی گرتەوە، واتە گەشەکردن و پەرەسەندنی جۆرەکانی گیانلەبەر و درەخت لەلایەن لاماڕک(١٨٠٩) و دواتریش سەلماندنی تەواوی لەلایەن چارلس داڕوین(١٨٥٠)ەوە. هەروەها مرۆڤ و کولتووری مرۆڤایەتیش بوون بە بابەتی ئەم جۆرە پێشکەوتنانەی لە بوارە جیاجیاکانی مەعریفیدا کە بووە هۆی سەرهەڵدانی زانستی ئەنترۆپۆلۆژیا و ئێتنۆگرافیا و دروستبوونی یەکەمین و کۆنترین قوتابخانە لە ئەنترۆپۆلۆژیای کولتووری کە ئەویش گەشەکردن بوو(میران، ٢٠٢١: ١٧-١٩).

بەهۆی گۆڕانکارییەکان و پێشکەوتنی وڵاتانی ڕۆژئاوایی و گەشەکردنی سەرمایەداری لە ڕۆژئاوا، پڕۆسەی مێژوویی گەشەسەندن بە ڕۆژئاوایی بووە. زۆربەی بیرمەندانی زانستی کۆمەڵایەتی-سیاسی، ڕۆژئاواییبوونی بیرۆکەی گەشەسەندن قبووڵدەکەن، بۆیەش ڕۆژئاواییبوون و ئەمریکیبوونی پڕۆسەی گەشەسەندن، بابەتێکی پەسەندکراوە لەسەرانسەری جیهاندا(عنبری، ١٣٩٠: ٥٠). بۆیەش جۆرج بالاندیە (Georges Balandier) لە کۆتاییەکانی ساڵی (١٩٥٠)، گرنگی بە سەرهەڵدانی بیرۆکەی گەشەکردن، دوواکەوتن، نوێخوازی، شارنشینبوون و پیشەسازیبوون دەدات. ئەو پێیوایە وڵاتانی ئەفریقی و ئاسیایی لەدەستپێکدا لە چوارچێوەی بەرژەوەندییەکانی ڕۆژئاواییدا مۆدێرن بوونەتەوە و بەبێ ئەوەی لە روانگەی بەڕێوەبردنی سیاسیی کۆمەڵگای خۆیان، پێشکەوتن بەدەستبێنن. نایەکسانی و تاڵانکردن رۆژبەڕۆژ زیاتر دەبوون و دەسەڵاتیش هیچ چارەسەرێک بۆ ڕێگری لە وێرانکاری لە دەستیدا نەبوو(گوردن، ١٣٩٣: ٧٤).

ئیمرۆ نزيكه‌ى نيو سه‌ده‌ له‌ته‌مه‌نى گه‌شه‌سه‌ندنى ئابوورى تێپه‌ر دەبێت‌، به‌ڵام زاناى بوارى گه‌شه‌سه‌ندنى ئابوورى (دايانا هانت) پێيوايه‌: گه‌شه‌سه‌ندن له‌بوارى زانستى ئابوورى بە زانياريى نوێ هه‌ژمار ده‌كرێت و بابه‌تى ئابووريى گه‌شه‌سه‌ندوو‌ به‌شێك‌ له‌ زانستى ئابووريى وڵاتانى گه‌شه‌نه‌كردوو يان نيمچه‌ گه‌شه‌كردووە. بۆگه‌يشتن به‌ گه‌شه‌سه‌ندنى ئابوورى پێويسته‌ سياسه‌ت و ستراتیژيى گه‌شه‌سه‌ندن و وه‌زيفه‌كانى سەرکەوتووانە جێبه‌جێ بكات(گيليس و ديگران، ١٣٨٨: ١٥).

سەرمایەداری و گەشەی کەرتی ئابووریی کۆمەڵگای پیشەسازی، لە گەشەپێدانی چەندایەتیی ڕێژەی داهات و بەرزبوونی ئاستی ئابووریی ئەندامانی کۆمەڵگادا پێگەی تایبەتیی خۆی هەیە کە وەک یەکەمین هەنگاوی پێشکەوتنی ئاستی ژیانی تاکەکانی کۆمەڵگایە(گیلیس و دیگران، ١٣٨٨: ٤٣٢-٤٣٣). وڵاتانی دوواکەوتوو بۆ دابینکردنی پێداویستییەکانی ئەندامانی خۆیان، بەناچاری کەرستە و تەکنۆلۆژیای سەردەمییانە لە وڵاتانی پیشەسازییەوە هاوردە دەکەن(گیلیس و دیگران، ١٣٨٨: ٣٥٧). لەئەنجامی گەشەکردنی کۆمەڵگای نەریتی لەرێگەی بەکارهێنانی کەرەستە و کاڵاکانی وڵاتانی پێشەسازی، ململانێی کولتووری و کۆمەڵایەتی سەرهەڵدەدات، ئەمەش زەمینە خۆشکەری بێسەرووبەری و گۆڕانکاری لە توخمی نەریتییەکانی کولتووری کۆمەڵگایە(روشە، ١٣٩٢: ١٦٨).

١. **چه‌مكى گه‌شه‌سه‌ندن(Development)**

زانستی کۆمەڵناسی لەسەرەتاوە گەشەکردنی کردووە بە بەشێکی پرۆگرامی خۆی و گەشەی مرۆڤایەتی دابەشی سێ قۆناغ کرد کە بریتین لە: قۆناغی نەزانی و کێوێتی (Savagery) و قۆناغی دڕەندەیی و بەربەرییەت (Barbarism) و قۆناغی مەدەنییەت (Civilization). بۆیەش زانستی ئەنترۆپۆلۆژیا لەم قۆناغەدا ڕووبەڕووی کۆمەڵێک کێشە بووەوە؛ یەکێک لەو کێشانە دیارکردنی مانای پێشکەوتن (Progress) و دانانی چەند پێوەرێکی دیاریکراو بۆ جێبەجێکردنی ئەو مانایە لە پرۆسەی گۆڕیندا لە بوارە زۆر و زەوەندەکانی واقیعی کۆمەڵایەتیدایە، بۆیە هەندێک پێیانوابوو گۆڕینی باردۆخە مادییەکان پێویستە لە پێشەوەی کارەکان بێت. پاشانیش بەدووایدا گۆڕانی لایەنی کۆمەڵایەتی و فیکرییەکان دێت. بەڵام بەشێکیتریان بڕوای وابوو گۆڕینی هەردوو لایەنی ماددی و مەعنەوی لەیەک کاتدا ئەنجام دەدرێت(ئەلنوری، ٢٠٠٦: ١٤٣- ١٤٥).

له‌بابه‌تى گه‌شه‌سه‌ندن چه‌ندين چه‌مك و وشه‌ى هاوشێوه‌ هه‌ن كه‌ پێوسته‌ به‌هه‌ڵه‌ به‌كارنه‌هێنرێن و لێكجيا بكرێنه‌وه‌‌ وه‌ك: گه‌شه‌نه‌كردوو، گه‌شه‌کردنی لاواز و دواكه‌وتوو، دواكه‌وتوویى ئەو ڕه‌وشه‌یە كه‌ ئاسته‌نگه‌كانى گه‌شه‌سه‌ندن له‌ هۆكاره‌كانى گه‌شه‌سه‌ندن زياترن، كه‌واته‌ كۆمه‌ڵگاى دواكه‌وتوو بەو كۆمه‌ڵگايه‌‌ دەگوترێ كه‌ ئاسته‌نگه‌كانى گه‌شه‌سه‌ندن زۆر زیاترن لە هۆكارەکانی گه‌شه‌پێدانی کۆمەڵایەتی(آزاد ارمكى، ١٣٨٦: ٩). چەمکی گەشە (Growth) و گەشەسەندن (Development) لە زۆر بواردا تێکەڵ دەکرێن یانیش لەجیاتی یەکتر بەکاردێن، ئەم دوو چەمکە مانای جیاوازیان هەیە؛ گەشە چەمکێکی گشتی و یەک ڕەهەندییە کە خاوەن تایبەتمەندیی چەندایەتییە، بەڵام گەشەسەندن چەمکێکی فرەڕەهەندە کە واتای چەندایەتی و چۆنایەتی هەیە. هەرچەندە گەشە بە هۆی پێوەرەکانی چەندایەتی پێوانە دەکرێ، بەڵام گەشەسەندن لەرێگەی تایبەتمەندییەکانی چۆنایەتییەوە هەڵسەنگاندنی بۆ دەکرێت. کەواتە زۆربوونی ڕێژەی چەندایەتیی داهات و سەرمایە و پاشەکەوتی زۆر و تەکنۆلۆژیای پێشکەوتووی پیشەسازی، هەموویان پێوەری چەندایەتیی گەشەسەندنن. بەڵام جگە لە باشبوونی لایەنی ئابووری و پێشکەوتنی تەکنۆلۆژیا و زیادبوونی داهاتی نێشتمانی، پێویستی بە گۆڕانکاریی چۆنایەتی لە بنیادی کۆمەڵایەتی، سیاسی و کولتووری هەیە، چونکە گەشەی چەندایەتی توانای وڵامدانەوەی پێداویستیی ژیان و یەکسانسازیی ماف و ئازادییەکانی کۆمەڵایەتی تێدا بەدیناکرێت(راد، ١٣٨٢: ٥٤-٥٥). کەواتە گەشە (Growth) بەواتای زیادبوونی ژمارەی شتێکی دیاریکراوە لە کۆمەڵگادا، لەسەر بنەمای بەرهەمهێنانی نیشتمانی(پرو، ١٣٨٩: ٣٣).

مه‌به‌ست له‌ گه‌شه‌سه‌ندنى ئابوورى، به‌رزبوونه‌وه‌ى ئاستى خۆشگوزه‌رانی له ‌ڕێگه‌ى دابينكردنى ده‌رفه‌تى كارى زياتر و زيادبوونى ئاستى داهاتى ئه‌ندامانى كۆمه‌ڵگايه‌(هيگينز و ساويه‌، ١٣٨٨: ٣٨).

گەشەسەندن بریتییە لە گەشەکردنێکی سروشتی و بەردەوامی هەموو بەرهەمی نەتەوەیی کە هاوشانی ئەویش گەشەکردنی بەردەوامی داهاتی تاکە کە دەبێتەهۆی باشکردنی ئاستی ژیانی خێزان و تاکەکان(خەمەش، ٢٠١٢: ٣٢٨).

گه‌شه‌سه‌ندن گۆڕانكارى و سه‌رده‌مييانه‌بوون و به‌پيشه‌سازيبوون و پێشکەوتنی وڵاتانە (پيران، ١٣٨٢: ١٠٣). گه‌شه‌سه‌ندن پرۆسه‌يه‌كى جيهانى و گشتگير و ناوخۆييه‌ كه‌ هه‌موو بواره‌كانى ژيانى مرۆڤ و گروپ و نه‌ته‌وه‌كانى سه‌رانسه‌رى جيهان له‌خۆ ده‌گرێته‌وه‌‌، گه‌شه‌سه‌ندن به‌واتاى گه‌شه‌پێدانى ڕۆڵى ته‌واوكارى له‌نێوان هه‌موو بنياده‌كانى ناوخۆيى كۆمه‌ڵگايه‌، پاش شه‌ڕى دووه‌مى جيهانى، سه‌رله‌نوێ له‌سه‌ر بنه‌ماى پێداچوونه‌وه‌ له‌ شێوازى نه‌ريتيى ئابوورى، كۆمه‌ڵگا و په‌يوه‌ندیی نه‌ته‌وه‌كان رێكخرا، گه‌شه‌سه‌ندن و رێكخستنى ئابووريى پێشكه‌وتوو، لەگرنگترين بابه‌تى باس و گفتوگۆى بيرمه‌ندان و ده‌سه‌ڵاتداران ئه‌و سه‌رده‌مه‌ بووه‌‌، له‌و سه‌روبه‌نده‌ يونسكۆ داوا له‌ ئابووريناس (فرانسوا پرۆ) كرد كه‌ له‌بوارى گه‌شه‌سه‌ندنى ئابوورى بابه‌تێك ئاماده‌ بكات، تاكو له‌ كۆبوونه‌وه‌ى بيرمه‌ندان له‌ كيوتۆ (ئيكوادۆر) خستنه‌ڕووى بابه‌ته‌كه‌ بكرێت، به‌بۆچوونى پرۆ گرنگيدان به‌ گه‌شه‌سه‌ندن به‌واتاى گۆڕانكاريى بنه‌ره‌تى له‌ ئامرازه‌كانى ئابوورييه‌، ئه‌و پێيوايه‌ گه‌شه‌سه‌ندن بۆ مرۆڤه‌كان و كۆمه‌ڵگاى مرۆڤايه‌تى به‌واتاى گه‌يشتن به‌ ئامانج و كاملبوونى ژيانى مرۆڤايه‌تييه‌(پرۆ، ١٣٨٩: ١٩-٢٠).

گەشەسەندن بریتییە لە گۆڕانکاریی چەندایەتی و چۆنایەتیی هەموو بنیادەکانی کۆمەڵگا و گەێشتن بە ئاستی سەردمییانە و سازگاریی شێوازی ژیان و فەراهەمبوونی خۆشگوزەرانی کۆمەڵایەتیی ئەندامانی کۆمەڵگا. یان فەراهەمبوونی پيداويستیی تاکەکانی كۆمه‌ڵگا و بەرقەراربوونی خوشگوزه‌رانیی کۆمەڵایەتی و بەرزبوونەوەی چۆنایەتیی ئاستی ژيانی ئه‌ندامانى كۆمه‌ڵگایە، کەواتە‌ بەپێی سەردەم ژيان كاملبووه‌ و ئامانجه‌كان به‌ديهاتوون و کۆمەڵگا پێشکەوتووە.

٢. **گەشەسەندن لە هەرێمی کوردستان**

لەدوای ساڵی (٢٠٠٣)ەوە لە زۆربەی بوارەکاندا هەرێمی کوردستان پیشکەوتنی ڕووکەشیانە بەخۆیەوە بینیوە، شارەکان بەرەبەرە سیمای شاری نوێ بە خۆیانەوە دەبینن لە ڕووی دروستکردنی خانووبەرە، باڵەخانە، فەرمانگەی حکومی و بازاڕە ئەهلییەکان و رێگاوبانەکان. لە زۆربوونی ئوتومبێل، کردنەوەی ناوەندی فێرکردنی جۆراوجۆر، سەنتەر و دەزگاکانی ڕۆشنبیری و دەزگای چاپ و بڵاوکردنەوە، کتێبخانە، کافی نێت، چشتخانە، هۆتێلی نوێ، زۆربوونی سەندیکا و کۆمەڵەی زۆر و هەمەچەشن، دەرکەوتنی کۆمپانیا و گروپی بازرگانی(عەزیز، ٢٠٠٦: ٧٦). ئەوەی باسکراوە زۆربەیان گۆڕانکاری و گەشەکردنی لایەنی ماددی بووە، بەڵام گەشەسەندی بواری ئابووری کە بەرهەمی دیاردەی پیشەسازی و پرۆسەی نوێبوونەوەیە، کاریگەری لەسەر لایەنی مەعنەویی کۆمەڵگا کردووە، ئەوەی لە هەرێمی کوردستاندا تێبینیکراوە؛ لەم قۆناغەدا لاساییکردنی مۆدێلی ڕۆژئاوایی بەسەر گەشەکردنی ئابووری و شێوازی بەرهەمهێنانی ئەم کۆمەڵگایەدا زاڵبووە، دەرهاوێشتە نەرێنییانەی دیاردەی نوێبوونەوە، هۆکاری گەشەکردنی کولتووری بەکاربردن و پەرەسەندنی وابەستەیی کولتووریی کۆمەڵگایە.

بۆچوونی هینتگتون دەربارەی گەشەکردنی ئابووری- کۆمەڵایەتی و پڕۆسەی مۆدێرنیتە (Modernization) و ڕۆژئاواییبوون (Westernization) لە وڵات و کۆمەڵگای ناڕۆژئاوایی. بووە هۆی کاردانەوەی سەرکردە سیاسییەکان و بیرمەندان دەربارەی ئەم دوو پڕۆسە جیاوازە، بۆیە ئەم بیرۆکەیە ڕووبەڕووی هەڵوێست وەرگرتن و کاردانەوەی جیاواز بووە وەک: ڕەتکردنی مۆدێرنیتە و بەڕۆژئاوایبوون یان قبووڵکردنی هەردووکیان، یانیش قبووڵکردنی یەکەم و ڕەتکردنی دووەمیان(هینتگتون، ٢٠١٦: ٩٩-١٠٠). ئەوەی لە هەرێمی کوردستاندا تێبینیکراوە: بەشێک لە ئەندامانی ئەم کۆمەڵگایە بەتایبەتیش ئەوانەی فیکرەی فێندەمێنتالیزمی ئایینیان هەیە، دژایەتی هەردوو بیرۆکەی مۆدێرنیتە و ڕۆژئاواییبوون دەکەن. بەڵام بەشێک لە ئەندامانی کۆمەڵگا کە هاتووچۆی وڵاتانی ڕۆژئاوایی دەکەن و بەتایبەتیش ئەوانەی شارەزای زمان و دابونەریت و شێوازی ژیانی کۆمەڵگای ڕۆژئاوایین و بەرژەوەندییان لەگەڵ کۆمەڵگای ڕۆژئاوایی تێکەڵبووە، هەردوو بیرۆکەی سەرەوە قبووڵدەکەن. بەڵام لەم بابەتەدا گرنگی بە هەڵوێستی سێیەم دراوە کە ئەویش بەرقەراربوونی هاوسەنگی لەنێوان مۆدێرنیتە و پارێزگاریکردن لە بەها و ئاکار و دامەزراوە سەرەکییەکانی کولتووری خۆماڵییە، کەواتە بیرۆکەی خۆگونجاندن لەگەڵ بەهاکانی ئەرێنیی مۆدێرنیتە و گەشەپێدانی بەها ئەرێنییەکان کلیلی چارەسەری کێشەکانی کۆمەڵگای کوردییە.

گه‌شه‌سه‌ندن پڕۆسه‌يه‌كى گشتگيره‌ كه‌ له‌ ‌بوارەکانی ئابوورى، سياسى، كۆمه‌ڵايه‌تى و كولتووریدا گۆڕانكارى و پێشکەوتن دروست دەکات، به‌شێك له‌ بيرمه‌ندان به‌ هه‌ڵه‌ بابه‌تى گه‌شه‌سه‌ندنى ئابوورى تێكه‌ڵكێشى گه‌شه‌ى ئابوورى ده‌كه‌ن، به‌ڵام گه‌شه‌سه‌ندن جگه‌ له‌ گه‌شه‌ى چه‌ندايه‌تيى ئابوورى، بريتییە له‌ چۆنایەتی و سه‌رده‌مييانه‌بوونى ئابووری‌. گه‌شه‌سه‌ندنى كۆمه‌ڵايه‌تى بريتييه‌ له‌به‌رزبوونه‌وه‌ى‌ ئاستى ژيان و ته‌ندروستیی گشتی و شوێنى نيشته‌جێبوونی گونجاو و فه‌راهه‌مبوونى خۆراكی پێویست و نه‌هێشتنى بێكاری و دابينكردنى خۆشگوزه‌رانيى ئه‌ندامانى كۆمه‌ڵگا‌. هەروەها گه‌شه‌سه‌ندنى كولتوورى كه‌ ژێرخانى هه‌موويانه‌، ئەو‌ پڕۆسه‌یەیە كه‌ له‌ زەينييه‌ت و مه‌عريفه‌ و به‌ها و بيروباوه‌ڕ و ڕه‌فتار و توخمە مادييه‌كاندا گۆڕانكارى دروستده‌كات(ازكيا و غفارى، ١٣٨٢: ٤٤-٤٨).

**پێنجەم: كولتوورى بەکاربردن**

چەمکی بەکاربردن بەواتای فەراهەمبوونی پێداویستیی ڕۆژانەی تاکەکان و شێوازی بەدەستهێنانی پێداویستییەکانە، بەڵام ئەم چەمکە لە روانگەی کولتوورییەوە بەواتای لەخۆ بێگانەبوون و رێبازێکی نەرێنی هەژمار دەکرێت و بە هۆکاری نایەکسانیی کۆمەڵایەتی، دابڕانی سیاسی، دژایەتیی دابونەریت، جیاوازیی ڕەگەز و قەومییەت، بازرگانیبوونی ژیانی ڕۆژانە و گەشەی چەندایەتیی ئابووری و سەرهەڵدانی شوناسی نوێ و پەرەپێدانی زەینییەتی کولتووری بەکاربردن، دروستبوونی جیاوازیی کۆمەڵایەتی، گرنگێدان بەهێزی کڕینی کاڵا و شتومەکی ناپێویست، پەرەسەندنی لاساییکردنەوە، جیاوازی لە شێوازی ژیان و پەیوەندیی کۆمەڵایەتی شرۆڤە دەکرێن.

گەشەکردنی کولتووری بەکاربردن لەڕێگەی هاوردە کردن و بەکاربردنی توخمە ماددییەکانی کولتوور بە خێرایی بەسەر تێکڕای کولتووری مەعنەویدا سەردەکەوێت، ئەمەش دەبێتە هۆکاری کەلێنی کولتووری (Cultural Lag)، واتە گۆڕان لە هەندێک لایەنی کولتوور بە تێکڕاییەکی خێراتر لە گۆڕانی لایەنەکانیترە. لە ئاکامدا دواکەوتنی کولتووری یاخود سەرنەکەوتنی کولتووری، لێکترازان و کێشەی کۆمەڵایەتی سەرهەڵدەدات(عبدالجواد، ٢٠٢٠: ١٠٢).

لەساڵی(١٩٤٠- ١٩٥٠) بیرمەندانی جیهانی لەسەر بنەمای گەشەپێدانی ئابووریی بیرۆکەی گەشەسەندنی کۆمەڵایەتی شرۆڤە دەکردن. هەرچەندە لەم قۆناغەدا لایەنی چەندایەتیی ئاستی بەرهەمهێنان زیادکراوە، بەڵام ئەم بیرۆکەیە زەمینە بۆ گەشەکردنی کولتووری بەکاربردن خۆشکردووە، ئەمەش ڕۆژبەڕۆژ هۆکاری زیادبوونی وابەستەیی کولتووری بووە. بە بۆچوونی (مارکۆزە)؛ زەینییەت و کولتووری مرۆڤایەتی لەژێر کاریگەریی تەکنۆلۆژیادایە، بەهۆی گەشەکردنی کولتووری بەکاربردن، دابونەریت و شێوازی ژیانی مرۆڤایەتی لەژێر هەژموونی ریکلامەکانی بازرگانی و بازاڕدایە، کەواتە لەم قۆناغەدا هزری مرۆڤایەتی لە واقیعی کۆمەڵایەتی دوور دەکەوێتەوە، چونکە ئەندامانی ئەم کۆمەڵگایانە تەنیا بیرلە بەرهەمێنانی زۆر و بەکاربردن نابەجێ دەکەن. بۆیەش ئەم شێوازە وەک ئامرازێکی گونجاو لەلایەن کاربەدەستان و دەسەڵاتدار و سیاسەتمەدارانی کۆمەڵگاوە بەکاردێت. لەم قۆناغەدا بەرهەمێنان و پەرەسەندن و بەکاربردنی کاڵا دەبێتە هۆکاری زیادبوونی ئاستی خۆشگوزەرانیی تاکەکانی کۆمەڵگا. کەواتە پەرەسەندنی کولتووری بەکاربردن، تەنیا خزمەتی بەرژەوەندیی بازرگان و سەرمایەدارەکان دەکات و مەترسی لەسەر گشت بوارەکانی ژیان مرۆڤایەتی دروستدەکات(عنبری، ١٣٩٠: ١٧٢-١٧٤).

بەبۆچوونی ئارجون ئاپادورای (Arjun Appadurai) لەم جیهانەدا، بەکاربردنی کاڵا و شتومەک بەشێکی سەرەکیی پرۆسەی پێشکەوتنی سەرمایەدارییە. لەهەر کۆمەڵگایەکدا بەکاربردنی گەشە بکات، خۆشگوزەرانی هەیە، هەروەها لە هەر کۆمەڵگایەکدا خۆشگوزەرانی هەبێت، دەستێوەردانی دەرەکی هەیە. ئاپادورای پێیوایە: پێویستە ئەنترۆپۆلۆژیست توێژینەوە لەسەر رۆڵی کرداری بەکاربردن لەناو ژیانی ڕۆژانەی ئەندامانی کۆمەڵگا بکات(گوردن و دیگران، ١٣٩٣: ٢٢-٢٣).

بەپێی بۆچوونی ماروین هریس(Marvin Harris)، بیرۆکەی ماددیگەرایی لەسەر بنەمای پەیوەندیی نێوان ئابووری-ژینگە و ژینگە-تەکنۆلۆژیا دامەزراوە و گرنگی بە دابینکردنی پێداویستییەکانی ڕۆژانەی ئەندامانی کۆمەڵگا دەدات(گوردن و دیگران، ١٣٩٣: ٤٢٨). چونکە هەناردەکردنی کاڵا و کەرەستە و بەروبومی خۆماڵی، پاڵنەر و دینامیکی پرۆسەی گەشەسەندن و هۆکاری بەرزبوونەوەی ئاستی داهاتی نیشتمانی و گۆڕانکاری لە بونیادی کۆمەڵایەتییە. لەئەنجامی شۆڕشی پیشەسازی لە وڵاتی بەریتانیا لە سەرەتاکانی سەدی نۆزدە، ئاستی بەرهەمهێنانی کاڵا و شتومەکی پێشەسازی لەم وڵاتەدا(٤٠٠٪)ی زیادکردووە، بۆیەش لەو کاتەدا چەمکی گەشەسەندن بە هاوواتای پیشەسازیبوون پێناسەکراوە. لەو قۆناغەوە تا ئیمڕۆ، گەشەسەندنی ئاستی داهاتی وڵاتان و زۆربوونی بەرهەمی پیشەسازی، وەک پێوەر و بنەمای سەرەکیی هەڵسەنگاندنی پێشکەوتنی کۆمەڵگا جیاوازەکان هەژمار کراوە(گیلیس و دیگران، ١٣٨٨: ٦٥٧).

پەرەسەندنی نازانستیی نوێبوونەوە بۆ ناوەوەی وڵاتانی گەشەنەکردوو بەشێوازی کاڵا و شتومەکی ماددی و پێشەسازی، هۆکاری بڵاوبوونەوەی زەینییەتی ڕۆژئاواییە کە کاریگەری لەسەر هزر و ڕەفتاری کولتووری و کۆمەڵایەتیی کۆمەڵگای گەشەنەکردوو دروستدەکات، ئەمەش هۆکاری لێکدابڕانی بونیادی کولتووریی کۆمەڵگایە(بلوک، ١٣٨٩: ١٠٥). بەپێی تیۆری وابەستەیی، گەشەسەندن پرۆسەیەکی نیشتمانی و سەربەخۆ نییە، بەڵکو وابەستەی گەشەسەندنی سەرمایەدارییە، ئاکامی ئەم شێوازەی گەشەسەندن؛ دروستبوونی ئابووریی ناهەوسەنگ و سامان و خۆشگوزەرانیی لە رادەبەدەر بۆ ژماریەکی کەم لە مرۆڤەکان و لە بەرامبەریشدا هەژاری و بێکاری بۆ زۆرینەی خەڵک دێنێتەکایەوە(ویک، ٢٠٠٦: ٩٥). تیۆری وابەستەیی ئەو بۆچوونە ڕەتدەکاتەوە کە دەڵێت: پێشکەوتنی ئابووریی وڵاتانی تازە پێگەیشتوو لە ئەنجامی پەیوەندی و تێکەڵاوبوون و ملکەچبوونیان بە سیستمی تەکنەلۆژیای رۆژئاوایی مومکینە(المقرمی، ١٩٩١: ٤٣). چونکە بەکاربردن هۆکاری توانەوەی(Assimilation) کولتوورییە، بەهۆی زاڵبوونی توخمی کولتووریی نامۆ بەسەر کەلەپووری ڕەسەنەکان، توخمی ڕەسەنەکان بەشێوەی پرۆسەی هەنگاو بە هەنگاو لەناو دەچن(عبدالجواد، ٢٠٢٠: ١١٣). کەواتە نابێت نەریت و نوێبوونەوە دژایەتیی یەکتر بکەن و یەکێکیان ئەویتر لەناو ببات، بەڵکو گونجاوترین کردار ئەوەیە کە چاکسازی لە ڕەهەندی لاواز و دواکەوتووی نەریتدا بکرێت. بەپێی واقیعی کۆمەڵگای خۆجێیی گۆڕانکاری لە توخمی کۆندا دروستبکرێت، تاکو نوێبوونەوەی کولتووری-کۆمەڵایەتیی ئەرێنی لە شوێنی لایەنی نەرێنیدا جێنشین بکرێت، هەروەها هاوتەریب لەگەڵ پرۆسەی نوێبوونەوەی توخمی کولتووری، بەردەوامی بە نوێکاریی سیستمی ئابووریش بدرێت.

گرنگیدان بە سەرمایەی کولتووری یەکیک لە هەنگاوەکانی پرۆسەی گەشەپێدانی کولتوورییە. سەرمایەی کولتووری گوزارشت لە کۆمەلێک هێما و توانا و خۆنەریت و بەها کولتووری و زمانەوانییە کە نوێنەرایەتیی کولتووری باوی کۆمەڵگا دەکات، گواستنەوەی لە نەوەیەکەوە بۆ ئەوێتر لە رێگای پرۆسەی پەروەردەکردنە. بە بۆچوونی بۆردیۆ، سەرمایەی کولتووری دوو بەشە: یەکەم سەرمایەی کولتووریی وەرگیراو کە لە رێگەی پەروەدە و فێربوونەوە بەدەستدێت. دووەم سەرمایەی میراتی کە لە رێگەی خێزان و شێوازی ژیان و بەها و ڕەفتاری جیاکەرەوە بە تاکەکان یاخود نەوەکان دەبەخشن. ئەو پێیوایە سەرمایەی کۆمەڵایەتی بریتییە لە برێک سەرچاوە ڕاستییەکان کە لە رێگای کۆمەڵێک پەیوەندیی بەردەوام و ڕاستەوخۆ لە چوارچێوەی گروپ و کۆمەڵەی کە تاک تێدا دەژی دروستدەبێت. هەروەها بە بۆچوونی زاناکانی سیاسی، سەرمایەی کۆمەڵایەتی بریتییە لە سیماکانی کۆمەڵگا و نەتەوە و تاکەکان و ئاماژەیە بۆ ئەو تایبەتمەندییانەی کە لە ڕێکخستنی کۆمەڵایەتییدا هەیە وەکو باوەڕ، پێوەر و پابەندبوون کە کاری کۆمەڵایەتی ڕێکدەخات و هۆکاری پتەوبوونی بونیادی کۆمەڵایەتییە( زێباری، ٢٠١٧: ٢٧٦- ٢٦٨).

به‌هۆى پەرەسەندنی كولتوورى به‌كاربردن لە هەرێمی کوردستان، داواكارى له‌سه‌ر دابينكردنى كه‌ره‌سته‌ى هاورده‌كراو رۆژبه‌رۆژ لە زيادبووندایە و کولتوورێکی به‌كارهێنه‌ر سه‌ريهه‌ڵداوه و لە پەرەسەندنی بەردەوامدایە‌. لە هەرێمی کوردستاندا زۆربه‌ى چاڵاكیی كۆمه‌ڵايه‌تى و سياسى و كولتوورى به‌ كڕين و به‌كارهێنانى كه‌ره‌سته‌ و دابينكردنى پێداويستييه‌كانى رۆژانەی ژيان سنوورداركراون. به‌واتايه‌كيتر هێزى كڕينى شتومه‌ك و لاساییکردنەوەی شێوازی ژیان و گوزەرانی کۆمەڵگای پێشکەوتوو، وه‌ك مۆدێلێ ژیانی هاوچه‌رخ لەلایەن تاکەکانی‌ كۆمه‌ڵگا پەیرەو دەکرێت. گه‌شه‌كردنى كولتوورى بەکاربردن لە ڕێگەی ئامرازەکانی وەکو: میدیا، تەکنۆلۆژیای ڕاگەیاندن، هونەر، میوزیک، فیلم و زنجیرە تەلەفزیونییەکان، هۆكارى به‌رفراوانبوونى دەستێوەردانی وڵاتانى دەورووبەر و زڵهێزه‌ لە کاروباری ڕۆژانەی کۆمەڵگایە كه‌ ئه‌ويش ڕێخۆشكه‌رى وابه‌سته‌بوونی كولتوورييه‌.

**بەشی چوارەم : ڕێکخراوە ئابوورییەکان**

**یەکەم: سەرمایەداری**

بەبۆچوونی (ماركس)،‌ سيستمى سه‌رمايه‌دارى به‌هۆى ئاڵۆگۆڕى بازرگانييه‌وه‌، سه‌رچاوە‌ سروشتييه‌كانى وڵاتانيتر تالان ده‌كات و ژينگه‌يه‌كى گونجاو بۆ ده‌وڵه‌مه‌ندبوونى گڕوپ و كه‌سانى تايبه‌تمه‌ند و بەرژەوەندیخواز فه‌راهه‌م ده‌كات(بارنز و ديگران، ١٣٩٠:٢٣).

(ڤێبەر) پێیوایە: ژیانی ئەمڕۆی سەرمایەداری بەواتای "حەزی بەدەستهێنان" و "گەڕان بەدوای قازانج"، یانیش بەدەستهێنانی زۆرترین بڕی پارەیە، هەموو ئەمانە بۆ خۆیان هیچ پەیوەندییان بە سەرمایەدارییەوە نییە(ڤێبەر، ٢٠١٨: ١٨). لەلایەکیتریشەوە، لە شێوازی بەرهەمهێنان لەسەر بنەمای خزمایەتی، سەرچاوەکانی داهات بە شێوازێکی دادپەروەرانە دابەش ناکرێت، زۆربەی سەرچاوەکانی بەرهەمهێنان لەنێوان خزمەکان دابەشدەکرێن(مور، ١٣٩١: ٣٧٩).

**دووەم: بەجیهانیبوون (جیهانگیری)**

1. **چەمکی بەجیهانیبوون**

بەجیهانیبوون (Globalization) پڕۆسەیەکی جیهانییە کە گۆڕانکاری لە بیروڕای سیاسی و کۆمەڵایەتی و ئابووری و بازرگانیدا دروستدەکات(Schaefer, 2005: 60). هەروەها بریتییە لە پڕۆسەی بڵاوبوونەوە و بەکولتووریبوون کە گۆڕانکاری لە پەیوەندییەکانی مرۆڤ و نەتەوەکان دروستدەکات و هۆکاری وابەستەبوونی مرۆڤەکانە(Kottak, 2006: 284). کەواتە بەجیهانیبوون بەواتای چڕبوونەوەی کات و شوێن و بەفەزایکردنی پەیوەندییەکانە کە کێشەی جۆراوجۆری وەک ناسنامە لەگەڵ خۆیدا هێناوە(رابرتسون، ١٣٨٥: ١٢).

1. **مێژووی بەجیهانیبوون**

بەجیهانیبوونی ڕاستەقینە دوای ساڵی(١٩٧٠) ڕوویداوە، چونکە پاش شەڕی دووەمی جیهانی و تەنانەت تاوەکو سەرەتای هەشتاکان ئاڵوگۆڕی نێودەوڵەتییەکان لە بواری بازرگانی و بانکی و تەکنۆلۆژیا لەنێوان ڕۆژئاوادا قەتیس مابوو، بەڵام پاش حەفتاکان تۆڕەکانی ئاڵوگۆڕ لەناو وڵاتانی جیاوازی جیهاندا فراوان بوون. ئابووریی وڵاتان ڕۆژئاوایی گەشەیکرد و ئەم کۆمەڵگایە زۆر دەوڵەمەند بوون، کۆمپانیا گەورەکان هاندرا کە زیاتر بە نێودەوڵەتی ببن و کۆمپانیا فرەڕەگەزەکان دروستبوون. تۆری پەیوەندیی ئەم کۆمپانیانە بەرفراوانتر بوو و هەموو جیهانی گرتەوە. دەوڵەمەندبوونی دەوڵەتانی بەرهەمهێنەری نەوت و زیادبوونی سەرمایەکانیان هۆکاری تێکەڵبوونیان لەگەڵ تۆڕی بانکەکانی نێودەوڵەتی زیاتر کرد(سالح، ٢٠١٢: ١٦٨-١٦٩).

بەجیهانیبوون هۆکاری گۆڕانکاریی شێوازی پەیوەندییەکانی خۆجێی و کۆمەڵایەتی و کولتوورییە، بۆیە ناسنامە و دابونەریتی تایبەتیی تاکەکان گۆڕانکاری بەسەردا دێت. (ویڵیەم ئێی رابینسن) پێیوایە سەرمایەداریی جیهانی گرنگی بە بازاڕ دەدات، ئەمەش هەموو بونیادەکانی ژیانی کۆمەڵایەتی لەناو بردووە و ژیانی کۆمەڵایەتی وەک کەرەستە لێهاتووە. دەسەڵاتەکانی دەوڵەت و کۆمەڵگا و خێزان و ئابووری خۆجێی و بنەماڵەیی لاوازبوون. سەرمایەداری گشت بوارەکانی ژیانی خێزانی و کولتووریی تاکەکانی کۆنترۆڵکردوون(امینی، ١٣٨٣: ١٢٥).

پێشکەوتنی تەکنۆلۆژیای پەیوەندیکردن و ئاڵوگۆڕی خێرای توخمی کولتووری بەشێوازی کاڵای بازرگانی لە ڕێگەی ئەلکترۆنی، هۆکاری لێکنزیکبوونەوەی نەتەوە و کولتووری جیاوازن. بابەتی گوندی جیهانیی(مەک لوهان) لەو بوارەدا بێ هۆکار نییە. لە مێژووی کۆنەوە پەیوەندیی کولتووری لەڕێگەی ئاڵوگۆڕی بازرگانییەوە بەردەوامبووە. وڵاتانی دواکەوتو لە سەردەمی بەجیهانیبوون، ڕووبەڕووی شەپۆلی ئاڵۆزییەکان و هێرشی هەمەجۆری وڵاتانی پێشکەوتووی ڕۆژئاواییدا خۆڕاگر نییە و تەسلیمی پێشکەوتنەکانی ئەم وڵاتانە دەبێتەوە، ئەم وڵاتانە لە بواری کولتوور و ئابووری و سیاسییەوە لەژێر هەژموون و گوشاری دامەزراوە بنیادییەکانی ڕۆژئاواییدا گرفتارن، کۆمەڵگای دواکەوتوو بەبێ دەستێوەردانی دەرەکی ژیانی ئازاد و یەکسانی و دادپەروەری و دیموکراسی و گەشەسەندنیان ئەزمون نەکردووە. چونکە کۆمەڵگای دواکەوتوو بەردەوام لەژێر داگیرکاری نوێگەرایی کولتوور و بەهاکانی وڵاتانی زڵهێزدایە، جێگەی سەرنجە کە نوخبەی سیاسیی کۆمەڵگای دواکەوتوو، پێوەرەکانی ماددی و مەعنەوی و بەهاکانی وڵاتانی داگیرکەر، وەک بەهای باڵای کۆمەڵایەتیی خۆیان جێبەجێ دەکەن(کاظمی، ١٣٩٠: ٢٥٩- ٢٦٧).

كولتوور و شێوازى ژيانى ڕۆژئاوايى هۆکاری وێرانبوونی ژيان و دابونه‌ريتى كۆمه‌ڵايه‌تیى وڵاتانی دواکەوتووە‌، كولتووری کۆمەڵگای هەژارنشین له‌ژێر كاريگه‌ريى كولتوورى ڕۆژئاوايى و پڕۆسه‌ى به‌جيهانيبووندايه‌، وڵاتانى پێشكه‌وتووى پيشه‌سازى به‌هۆى گه‌شه‌سه‌ندنى ته‌كنۆلۆژيا له‌ ڕێگه‌ى بازرگانى و بازاڕى ئازاد، توخمی‌ كولتوورييه‌كانى وڵاتانی هەژارنشین كۆنتڕۆڵ ده‌كات و پڕۆسه‌ى گه‌شه‌سه‌ندن كولتووريى كۆمه‌ڵگای گەشەنەکردوو په‌كده‌خات(سن، ١٣٩١: ٣٧٨).

1. **کاریگەریی بەجیهانیبوون لەسەر کۆمەڵگای کوردی**

بەجیهانیبوون وەک شەپۆلێکی گشتگیر و سنوور نەناس شاڵاو بۆ گشت بوارەکانی ژیانی تاکی کۆمەڵگای کوردی دەبات. کولتوور یەکێکە لەو بوارانەیە کە ڕووبەڕووی ئەم شەپۆلە دەبێتەوە. ئەمڕۆ کاریگەرییەکانی بەجیهانیبوون لەسەر توخمە کولتوورییەکانی کۆمەڵگای کوردی دیار و ئاشکران. پڕۆسەی بەجیهانیبوون بە هاوکاریی تەکنۆلۆژیای نوێ، گۆڕانکاری لە ئامرازەکانی بەرهەمهێناندا دروستکردوون، هەروەها زۆربەی توخمی ماددیی کولتووری کۆمەڵگا گۆڕاون. بەهۆی چڕبوونەوەی کات و شوێن و خێرابوونی پەیوەندییەکان، کولتووری نوێ بەهاوکاریی هێزی داهێنان و تەکنۆلۆژیای پیشەسازی لەگەڵ کولتووری خۆجێی کێبرکێ دەکات و لەئەنجامدا توخمی کولتووریی نوێ بە کەمێک گۆڕانکاری وەک توخمێکی نوێی کولتووری کۆمەڵگای توێژینەوە ئەرکی خۆی جێبەجێ دەکات.

گەشەکردنی کولتووری بەکاربردن لە کۆمەڵگای کوردی، هۆکاری گۆڕانکاری لە جۆری خواردن و خواردنەوە و شێوازی جلوبەرگ و شێوازی بەسەربردنی کاتی دەستبەتاڵی و گۆڕینەوەی شێوازی ژیانی ئەندامانی کۆمەڵگایە. هەروەها شەپۆلی بەرفراوانی یەکسانبوونی کولتووری بەکاربردن زۆربەی تایبەتمەندی و جیاوازییەکانی کۆمەڵگا لاوازکردووە یان لەناوی بردووە. هەروەها پرۆسەی بەجیهانیبوون لەڕێگەی بایەخنەدان بە ناسنامەی کوردەواری، هۆکاری دروستبوونی بازاڕی جیهانی و تۆڕەکانی پەیوەندیکردن و زاڵکردنی بیرۆکەی پاوانخوازی و خۆویستی و دروستکردنی ناسنامەی نوێ و کۆمەڵێک گۆڕانکاری لە شێوازی ژیانی ئەندامانی کۆمەڵگای کوردیدا دروستکردووە.

بەگشتی پڕۆسەی بەجیهانیبوون پەیوەندیی کولتووری لەنێوان کۆمەڵگا جیاوازەکاندا خێرا و ئاسانتر کردووە، ئەمەش دەرهاویشتەی نەرێنی لەسەر ناسنامەی کولتووری و نەتەوەیی کۆمەڵگای کوردی هەیە. لە ئەنجامی نەبوونی دەوڵەتی نەتەوەیی، ناسنامەی جیاوازتر لە نەریتی پێشوو لە کۆمەڵگای کوردیدا دروستبوون. هەروەها جیهانێکی مەجازی لە تەنیشت جیهانی فیزیکی دروستبووە کە بە دووجیهانیبوون پێناسە دەکرێت. چونکە کەرەستە ماددییەکانی کولتووری لە کۆمەڵگای پێشەسازییەوە بە خێرایی بۆ ناوخۆی کۆمەڵگای کوردی دەگوازرێتەوە و دەبێتە هۆکاری گۆڕانی کولتووری-کۆمەڵایەتی.

**سەرچاوەکان:**

1. سوئدبرگ، ریچارد (١٣٩٨) اصول جامعەشناسی اقتصادی، ت: سمیرا کاظم پوریان، انتشارات دنیای اقتصاد، تهران.
2. حسن، ئیحسان محمد (٢٠١٥) کۆمەڵناسیی ئابووری، و: فەیسەڵ عەلی، چاپخانەی پەنجەرە، تهران.
3. Swedberg, Richard (1998) Max Weber and the Idea of Economic Sociology. Princeton: Princeton University Press.
4. Max and Engels (1978) The Socialist Revolution, Moscw, Progress Publisters.
5. Marx, K (1967) Celected Writing Sociology and Social Philosophy, A Pelican Book, Middlesex, England.
6. Marx, K (1968) Marx on Economics, Edited by R. Freedman, A Pelican Book, England.